title: Homer Simpson

text: Homer Simpsonin vanhemmat ovat Abraham ”Abe” Simpson ja Mona Simpson. Homer on naimisissa Marge Simpsonin (o.s. Bouvier) kanssa ja heillä on kolme lasta, Bart, Lisa ja Maggie. Hänellä on myös isänsä puolelta velipuoli Herb Powell ja englantilainen sisarpuoli Abbie.


title: Homer Simpson

text: Homer ei useimmiten ole erityisen esimerkillinen, vastuullinen tai hyvä isä lapsilleen, mutta pohjimmiltaan hän vaikuttaa rakastavan perhettään. Vaikein suhde Homerilla on kurittomaan poikaansa Bartiin, johon hän viittaa usein pelkästään "poikana" ("The Boy"). Kun Bart tekee Homerille kepposen tai sanoo jotain ivallista, Homer yleensä menettää malttinsa ja alkaa kuristaa Bartia huutaen "Sinä senkin!" ("Why you little!"), häpeämättömästi jopa julkisissa tilanteissa. Toisaalta samankaltaisten persoonallisuuksiensa vuoksi Homer ja Bart muodostavat helposti myös samanmielisen parivaljakon. Lisan kanssa Homerilla taas on vaikeuksia löytää yhteisiä kiinnostuksenkohteita, vaikka onkin periaatteessa ylpeä tämän saavutuksista. Joskus Homer unohtaa kokonaan, että hänellä on kolmaskin lapsi, Maggie. Kaikki Margen raskaudet olivat suunnittelemattomia, joten Homer on päätynyt isäksi vahingossa, eikä aina ole tilanteeseensa tyytyväinen. Hän viettää iltansa usein mieluummin Moen baarissa kuin kotona perheensä kanssa. Välillä Homerin omaatuntoa kolkuttaa ja hän yrittää olla taas parempi isä.


title: Homer Simpson

text: Homer ei osaa pitää Bartille minkäänlaista kuria – tai ei viitsi, koska pitää Bartia jo menetettynä tapauksena – ja jättää lähes aina Bartin pahat teot rankaisematta. Hän myös antaa lapsilleen äärimmäisen huonoja elämänohjeita (”Yrititte parhaanne ja epäonnistuitte surkeasti. Opetus on: koskaan ei pidä yrittää”). Useissa jaksoissa vihjaillaan, että Homer on perinyt huonot kasvatusmenetelmät isältään Abelta, johon hänellä on edelleenkin melko viileät välit. Homer on laittanut isänsä vanhainkotiin päästäkseen tästä eroon.


title: Homer Simpson

text: Margen ja Homerin avioliitto on ajautunut kriisiin lukemattomia kertoja, lähes aina Homerin itsekkään ja vastuuttoman käytöksen seurauksena. Hän on aina kuitenkin löytänyt keinon lepyttää Marge osoittamalla uskollisuutensa ja vilpittömyytensä.


title: Homer Simpson

text: Homer käyttäytyy lähes aina erittäin tyhmästi ja lapsellisesti, minkä vuoksi hän joutuu yhtenään erilaisiin vaikeuksiin ja perheenjäsentensä myötähäpeän kohteeksi. Homerin poikkeukselliselle typeryydelle on sarjassa esitetty erilaisia, keskenään ristiriidassa olevia selityksiä. 9. kauden jakson ”Perimä pelottaa” mukaan Simpsonin suvussa periytyvä ”Simpsonin geeni” muuttaa kaikki suvun miespuoliset jäsenet aikuisikään mennessä tyhmiksi. Toisaalta 12. kauden jakson ”Älyn jättiläinen” mukaan Homerin kuusivuotiaana nenäänsä työntämä väriliitu on juuttunut hänen aivoihinsa ja aiheuttaa tyhmyyden (kynän poistamisen myötä Homerista tuli älykäs ja sivistynyt, mutta hän vaati sen lopulta palautettavaksi takaisin).


title: Homer Simpson

text: Homerin tyypillisimpiä paheita ovat laiskuus, ylimielisyys, itsekkyys ja vastuun välttely, ja hänen käytöksensä on aina erittäin impulsiivista ja lyhytnäköistä. Hän puolustaa usein jukuripäisesti hölmöjä mielipiteitään ja tekojaan, ja keksii ennemmin tyrmistyttävän kehnoja ja epäloogisia hätävalheita kuin myöntää olevansa väärässä. Hän on jäänyt monesti kiinni erilaisista pikkurikoksista ja on ilmeisesti yhtenään oikeudessa. Homer on varastanut työpaikaltaan ydinvoimalasta toimistotarvikkeita ja plutoniumia, ja vieraillessaan hotellissa hän varastaa aina pyyhkeitä tai muuta irtotavaraa. Homerilla on myös tapana heittäytyä kaikenlaisiin lyhytnäköisiin äkkirikastumissuunnitelmiin, jotka eivät aina ole täysin rehellisiä. Hän menettää helposti malttinsa ja alkaa raivoamaan esimerkiksi elottomille esineille, mutta on pääosin ystävällinen muille ihmisille.


title: Homer Simpson

text: Homer rakastaa etenkin television katselua ja penkkiurheilua, kun taas esimerkiksi korkeakulttuurista hän ei juuri välitä. Kaikki ruokaan ja nautintoihin liittyvä on hänelle erityisen rakasta. Homerilla on erittäin suuri kiintymys moniin 1970-luvun kulttuuri-ilmiöihin kuten "Onnen päivät" -televisiosarjaan ja vanhoihin rock-yhtyeisiin. Homer vihaa tarkemmin tuntemattomista syistä muun muassa viimeisimpiä Yhdysvaltain presidenttejä, eräitä julkisuuden henkilöitä, New Yorkin kaupunkia ja lootuksen kukkia. Joskus hän on vihannut myös nörttejä ja homoseksuaaleja, mutta on päässyt yli näistä vihoista.


title: Homer Simpson

text: Homerilla on usein tapana käydä omien aivojensa kanssa sisäistä keskustelua, jota muut hahmot eivät kuule. Keskustelu muuttuu usein oudoksi riitelyksi aivojen yrittäessä patistaa Homeria tekemään jotain mitä hän ei haluaisi tai viitsisi tehdä. Homerilla on myös tapana joutua sosiaalisissa tilanteissa yllättäen oman mielikuvituksensa valtaan, jolloin hän saattaa keskustelukumppanista välittämättä sulkea silmänsä ja vaipua johonkin lapselliseen kuvitelmaan itsekseen hihitellen. Homerin havahtuessa hereille kuvitelmistaan on saattanut jo vierähtää niin paljon aikaa, että muut ovat poistuneet paikalta.


title: Homer Simpson

text: Homerin on sanottu muuttuneen tyhmemmäksi ja itsekkäämmäksi "Simpsonien" tuotantokausien edetessä. Varsinkin tyhmyyden lisääntymiseen on viitattu jopa sarjassa itsessään, esimerkiksi 7. kauden erikoisjaksossa ”Menneitä muistellen” vastataan aihetta koskevaan katsojapalautteeseen. Sarjan englanninkieliset fanit ovat käyttäneet muun muassa nimitystä "Jerkass Homer" kuvatessaan hahmon myöhempää luonnetta.


title: Homer Simpson

text: Homerin parhaat ystävät ovat hänen työkaverinsa Lenny ja Carl, baarimikkonsa Moe ja ryyppykaverinsa Barney. Myös lähikauppias Apu on Homerin ystävä.


title: Homer Simpson

text: Homer vihaa todella voimakkaasti menestyvää ja uskovaista naapuriaan Ned Flandersia, vaikka tämä on aina ystävällinen hänelle, sekä kälyjään Pattya ja Selmaa, jotka vihaavat myös häntä. Homerilla on tapana jatkuvasti varastaa Flandersin omaisuutta ja jättää palauttamatta lainaamansa tavarat, käyttäen hyväkseen Nedin hyväntahtoista ja ystävällistä käytöstä. Simpsonien kotona nähdään toistuvasti työkaluja ja muita esineitä, joissa lukee ”Ned Flandersin omaisuutta” ("Property of Ned Flanders"). 15. kauden jaksossa ”Äitini salaisuudet” Homer varasti Flandersien talosta kokonaisen huoneen ja kiinnitti sen omaan taloonsa. Homer aiheutti vahingossa Nedin puolison Maude Flandersin tapaturmaisen kuoleman 11. kauden jaksossa ”Autoilun uhri”. Joskus Homer kohtelee Nediä tavallista ystävällisemmin ja auttaa tätä pulassa.


title: Homer Simpson

text: Homer on saanut osansa naisten ihailusta, mutta ei ole koskaan pettänyt Margea. 4. kauden jaksossa ”Eversti Homer” Homeriin ihastui kantrilaulajatar Lurleen Lumpkin, jonka manageriksi Homer ryhtyi. 5. kauden jaksossa ”Homerin viimeiset kiusaukset” Homer ja ydinvoimalan uusi työntekijä Mindy Simmons ihastuivat toisiinsa. 10. kauden jaksossa ”Ned Flandersin uusi elämä” Homer ja Ned Flanders viettivät rajun yön Las Vegasissa ja huomasivat aamulla menneensä humalapäissään naimisiin uusien vaimojen kanssa. Homerin ”Vegas-vaimo” Amber ilmestyi hänen kotiinsa 12. kauden jaksossa ”Perhetarkastus”, mutta Simpsonit hankkiutuivat hänestä eroon huijaamalla hänet menemään humalassa naimisiin Homerin isän kanssa.


title: Homer Simpson

text: Eniten Homeria vihannut henkilö oli jaksossa ”Vihamies” esiintynyt Frank Grimes, ahkera ja perfektionistinen ydinvoimalan työntekijä, joka ei ymmärtänyt laiskan ja tyhmän Homerin menestystä elämässä, ja jonka kuoleman aiheutti kateus Homeria kohtaan. Grimesin poika Frank Grimes Jr. yritti epäonnistuneesti tappaa Homerin kostaakseen isänsä kohtalon 14. kauden jaksossa ”Suuri etsivä”.


title: Homer Simpson

text: Mukavuudenhaluinen ja vastuuton Homer ei juuri välitä terveydentilastaan tai turvallisuudestaan. Hän on suursyömäri, jonka ruokavalio koostuu mahdollisimman epäterveellisistä ja rasvaisista ruokalajeista. Näihin kuuluvat erityisesti donitsit sekä lisäksi kinkku, porsaankyljykset, pekoni, piirakat, perunalastut ja hampurilaiset. Ahneuksissaan Homer saattaa syödä esineitä ja asioita, joita ei ole tarkoitettu syötäviksi, kuten kukkia, mutaa, multaa, myrkkysieniä, jauhosäkin, radioaktiivista jätettä, plutoniumia, muovailuvahaa, tulppaaneja, tiskiainetta ja muovisia tekohummereita. Homer juo runsaasti Duff-olutta, sekä kotonaan että Moen kapakassa, ja hänellä on alkoholismiin viittaavia taipumuksia.


title: Homer Simpson

text: Homer on ylipainoinen ja huonokuntoinen. 21. kauden jaksossa ”Kurvailua curling-radalla” Homerin ajokortissa hänen painokseen mainitaan 270 paunaa eli 122 kiloa. 2. kauden jaksossa ”Sisäinen kauneus” hän ponnisteli laihtuakseen muutaman kilon, kun taas 7. kauden jaksossa ”Läski-Homer” hän lihotti itsensä sairaalloisen lihavaksi saadakseen etätyöpisteen kotiinsa. Homerilla on vaikeuksia löytää mittoihinsa sopivia housuja, tosin klovneille tarkoitetut ylisuuret housut istuivat hänelle erinomaisesti 6. kauden jaksossa ”Pelle-Homer”. Homer on kokenut ainakin neljä sydänkohtausta (4. kauden jaksossa ”Pumppu pettää”) ja toiset neljä yhtä aikaa kun hän kuuli Lisan luopuvan 12 miljoonan dollarin sopimuksesta.


title: Homer Simpson

text: Homerin kaljuuntumisen syyksi on kerrottu muun muassa radioaktiivinen säteily, armeijan kokeessa otettu seerumi tai että hän on kiskonut kaikki hiuksensa päästään kuultuaan Margen olevan raskaana. Takaumajaksoissa Homerilla on usein tuuheat, ruskeat hiukset. 4. kauden jaksossa ”Kymmenen plus” hän laihtuu kolme kiloa ja saa kaksi hiuskarvaa lisää, mutta kuultuaan Bartin aiheuttamista ongelmista hän yhtäkkiä lihoo ennalleen ja pudottaa hiuksensa järkytyksestä. 17. kauden jakson ”Loppumaton tarina” mukaan Homer menetti molemmat hiuskarvansa Montgomery Burnsin ja rikkaan teksasilaisen välisessä kilpailussa ja on sen jälkeen käyttänyt peruukkia. 11. kauden tulevaisuusjaksossa ”Tulevaisuus” Homerilla on enää yksi hiuskarva.


title: Homer Simpson

text: Homer on joutunut varomattomuuttaan lukemattomiin onnettomuuksiin, mutta aina selvinnyt niistä jotenkin. Työpaikassaan ydinvoimalassa hän altistuu jatkuvasti radioaktiiviselle säteilylle. Hän on lukuisia kertoja jäänyt auton alle, leimahtanut liekkeihin, murskautunut erilaisten raskaiden esineiden alle, pudonnut korkeilta paikoilta, saanut useita ampumahaavoja, ajanut useita kolareita autolla sekä saanut paljon pistoja, puremia ja sähköiskuja. Homer on myös pudonnut kahdesti peräkkäin Springfieldin rotkoon, joutunut myrkkykäärmeiden puremaksi, syönyt guatemalalaisia hullunpippureita, saanut salamaniskun kieleensä, kahlinnut itsensä lyhtypylvääseen lähes kahden viikon ajaksi ettei hän voisi syödä, joutunut porotokan runnomaksi, joutunut majavien purtavaksi, työntänyt kätensä paperisilppuriin, lähes menettänyt toisen silmänsä, nyrjäyttänyt polvensa, sokeutunut väliaikaisesti, vaipunut koomaan (4. kauden jaksossa ”Silliä ja kuravettä”), murtanut kehonsa miltei jokaisen luun ja hänen peukalonsa on leikkautunut irti (12. kauden jaksossa ”Kolme seikkailua”). Erityisesti Homerin pää ja vatsa kestävät poikkeuksellisen hyvin kovia iskuja: 7. kauden jaksossa ”Kanuunanruokaa” häntä ammuttiin useasti lähietäisyydeltä kanuunalla ja hänen vatsansa pysäytti kanuunankuulat ilman vammoja.


title: Homer Simpson

text: Lukiessaan Homer käyttää joskus lukulaseja, joten hän lienee kaukonäköinen. Tosin 10. kauden jaksossa ”Tähtien loisteessa” Homer on kertonut olevansa lukutaidoton. Hän on myös sarjan usean muun hahmon tavoin vasenkätinen, mikä paljastuu 6. kauden jaksossa ”Lisan liukkaat”.


title: Homer Simpson

text: Homer on usein osoittanut musikaalista lahjakkuutta. Hän osaa soittaa taitavasti pianoa ja trumpettia, ja esiintyi 1980-luvun loppupuolella Grammy-palkitussa parturikvartettiyhtyeessä nimeltä Alaäänet ("Be Sharps") yhdessä Apun, rehtori Skinnerin ja poliisipäällikkö Wiggumin kanssa (Wiggum korvattiin myöhemmässä vaiheessa Barneyllä). 19. kauden takaumajakson ”Paluu ysäriaikaan” mukaan Homerilla on ollut myös oma grunge rock -bändi nimeltä Sadgasm. Vaikka Homer on lahjakas laulajana ja soittajana, sanoittajana hän on kehno, sillä hän haluaa yleensä vain toistella kuluneimpia rock-kliseitä. Toisaalta 14. kauden jaksossa ”Lännen mailla” hän sepitti naapurinsa vihaamisesta kertovan menestyskappaleen "Everybody hates Ned Flanders", jonka David Byrne tuotti.


title: Homer Simpson

text: Homer on erinomainen keilailussa ja ainakin 3. kauden jakson ”Ihmemaila” perusteella myös kohtuullinen baseball-pelaajana.


title: Homer Simpson

text: Homer on myös muun muassa käynyt astronauttina avaruuslennolla (5. kauden jaksossa ”Homer, seuraava astronautti”), otellut nyrkkeilyn raskaansarjan maailmanmestaria vastaan (8. kauden jaksossa ”Luontainen kyky”), ollut suositun piirrossarjan ääninäyttelijänä (8. kauden jaksossa ”Urani koirana”), jalostanut vahingossa uuden tupakkakasvin (11. kauden jaksossa ”Maalla on mukavaa”), auttanut useita kuuluisuuksia sekä pelastanut useita kertoja Springfieldin itse aiheuttamiltaan katastrofeilta (muun muassa "The Simpsons Movie" -elokuvassa).


title: Homer Simpson

text: Homerin työpaikka on miljardööri Montgomery Burnsin omistama Springfieldin ydinvoimala, jossa hän toimii sektori 7-G:n turvallisuusvalvojana. Homer on täysin epäpätevä ammatissaan, sillä hän ei ymmärrä ydinreaktorien toiminnasta tai turvallisuusasioista mitään. Hän viettääkin suurimman osan työajastaan nukkumalla työtuolissaan ja reagoi hälytyksiin esimerkiksi kaatamalla sangollisen vettä valvomon ohjauspaneeliin. Kun Homer alkuaan palkattiin turvallisuusvalvojaksi 1. kauden jaksossa ”Ydinvoimala”, hän tunnusti aiheuttavansa itse pääosan voimalan vaaratilanteista, ja 8. kauden jaksossa ”Vihamies” ilmenee, että onnettomuuksien määrä voimalassa on kaksinkertaistunut joka vuosi Homerin astuttua virkaansa. Homer esti sydämen sulamisonnettomuuden 3. kauden jaksossa ”Voimalan sankari” painamalla umpimähkään sattumanvaraista nappia, koska ei muistanut mitään koulutusvaiheestaan. Valtion turvatarkastajien testatessa Homerin osaamista 5. kauden jaksossa ”Opiskelija Homer Simpson” hän onnistui aiheuttamaan ydinonnettomuuden simulaattorissa, jossa sen ei pitänyt olla edes teoriassa mahdollista.


title: Homer Simpson

text: Turvallisuusvalvojan ammatin ohella Homer on toiminut myös muun muassa baseballjoukkueen maskottina, kantrilaulajan managerina, astronauttina, nyrkkelijänä, maanviljelijänä, muusikkona, ”olutparonina”, elokuva- ja ravintolakriitikkona, pappina, pormestarina, supersankarina, kädenvääntäjänä, myyjänä Kwik-E-Martissa, sirkuskummajaisena, kojunpitäjänä tivolissa, pormestarin henkivartijana, yksityisetsivänä, lastenhoitajana, lumiaurayrittäjänä, baarimikkona, limusiinin, rekka-auton, hinausauton, junan ja monorailin kuljettajana, lentäjänä, vuorikiipeilijänä, hindujen jumalana, ammattiosaston puheenjohtajana, ovelta ovelle- sokerin, veitsien ja jousien myyjänä, ambulanssikuskina, hyökkäyskoirien kouluttajana, karhunmetsästäjänä, blackjack-jakajana, keilahallin työntekijänä, broadway-näyttelijänä, kynttiläntekijänä, kylähulluna, autosuunnittelijana, julkkisten avustajana, ydinvoimalan johtajana, kiropraktikkona, klovnina, luvattomana lääkärinä, konseptitaiteilijana, kävelevänä mainostauluna, museon kuraattorina, drive trough -työntekijänä, motivoijana, FBI:n tiedonlähteenä, tuottajana, kalojen perkaajana, junioriliigan jalkapallo- ja lacrossevalmentajana, onnenkeksien ennustusten kirjoittajana, haudankaivajana, rasvan kierrättäjänä, huijarina, hevoskouluttajana, mainosnäyttelijänä, internet-juoruajana, keksijänä, kidnappaajana, ostoskeskusjoulupukkina, kaupungin jätehuollon johtajana, hovimestarina, avioliittokonsulttina, minigolfradan työntekijänä, lähetyssaarnaajana, öljykentän työntekijänä, yhden miehen bändinä, homoavioliittojen solmijana, kerjäläisenä, herra Burnsin avustajana, autojen takavarikoijana, herra Burnsin ”kepposapinana”, rinkelien tarkistajana, rokkarina, mikrofonin testaajana, ”turvallisuussalamanterina”, merimiehenä, marketin tervehtijänä, sukellusveneen komentajana, talkshow’n isäntänä, opettajana, armeijan testikohderyhmän johtajana, puhelinhuijarina, lemmenjuoman myyntimiehenä, käytettyjen autojen myyjänä, videokuvaajana, ääninäyttelijänä, kirjailijana, amerikkalaisen jalkapallon väliajan suunnittelijana, säveltäjänä, ydinvoimalan managerina, sokerin salakuljettajana ja myyjänä, kaupungin ilmoittajana, turvallisuusprotestoijana, poliisina, turvapartion johtajana, paparazzina, vankilan vasikkana, vanginvartijana, mafian avustajana, jalkapalloerotuomarina, jalkaväen sotilaana, palomiehenä, oopperalaulajana, jäätelökauppiaana, palkkionmetsästäjänä, olympiatason curling-pelaajana, kampaajana, haamukirjailijana, uutena Duff-miehenä, kuriirina, stand up -koomikkona ja professorina.


title: Homer Simpson

text: Homer vietti lapsuutensa maatilalla. Kun Homer oli noin viisivuotias, hänen äitinsä Mona joutui pakenemaan lakia osallistuttuaan biologisia aseita valmistaneen laboratorion tuhoamiseen. Abe valehteli pojalleen, että Mona oli kuollut Homerin ollessa elokuvateatterissa.


title: Homer Simpson

text: Takaumajaksojen ”Kultainen nuoruus” (2. tuotantokausi) ja ”Ensimmäiset vuodet” (3. tuotantokausi) mukaan Homer ja Marge tutustuivat high schoolissa 1970-luvulla ollessaan samassa jälki-istunnossa. Homer rakastui ensisilmäyksellä ja voitti Margen puolelleen koulun päättäjäistanssiaisten jälkeisenä iltana. He menivät naimisiin muutaman vuoden kuluttua Margen tultua ensimmäisen kerran raskaaksi. Homer meni töihin ydinvoimalaan voidakseen elättää kasvavan perheen. 6. kauden takaumajakson ”Kolmas lapsi” mukaan Homer otti vuosi ennen sarjan nykyhetkeä lopputilin ja meni töihin unelmatyöpaikkaansa keilahalliin, mutta joutui Maggien synnyttyä palaamaan ydinvoimalaan, koska missään muualla ei maksettu hyvää palkkaa kouluttamattomalle miehelle. 4. kauden jaksossa ”Palkitut” selvisi, että Homer ei nuoruudessaan valmistunut high schoolista, koska hän reputti fysiikan alkeiskurssin. Hän onnistui kyseisessä jaksossa kuitenkin suorittamaan sen onnistuneesti iltakoulussa.


title: Homer Simpson

text: Vaikka Simpsonit ovat protestantteja, Homer on ainakin yrittänyt useasti perustaa oman lahkonsa sekä kääntynyt kerran katoliseksi 16. kauden jaksossa ”Isä, poika ja pyhä henki”. Hän inhoaa kirkossa käymistä eikä ymmärrä uskonnollisista opeista mitään, mutta tuntuu uskovan yliluonnollisiin voimiin ja rukoiluun. Hädän hetkellä Homer on rukoillut eri uskontojen jumalia, ”Jeebusta” ja jopa Teräsmiestä avukseen. Homer oli 7. kauden jaksossa ”Homer, valittu” lyhyen aikaa muinaisen Kivenhakkaajien ("Stonecutters") salaseuran johtaja, mutta lopulta veljeskunnan muut jäsenet kyllästyivät häneen ja perustivat uuden salaseuran nimeltä ”Ei Homereita” ("No Homers").


title: Homer Simpson

text: Homer ajaa Simpsonien toista, vaaleanpunaista autoa. 28. kauden jaksossa ”Filosofiaa ja terapiaa” auton merkiksi mainitaan vuoden 1986 mallinen Plymouth Junkerolla.


title: Homer Simpson

text: Homerin poliittiset mielipiteet eivät ole kovinkaan johdonmukaisia, mutta hän on altis oikeistolaiselle propagandalle, sillä hän nauttii Birch Barlowin radio-ohjelman kuuntelusta ja katsellessaan Fox News -kanavan uutisia hän julistaa vihaansa liberaaleja kohtaan.


title: Homer Simpson

text: Homerilla on tapana perustella jonkin asian tekemistä väittämällä sen olevan hänen suurin haaveensa, jolloin Marge muistuttaa, että Homer on jo toteuttanut suurimman haaveensa, mikä paljastuu joksikin huomattavasti hölmömmäksi (esimerkiksi maailman suurimman sämpylän syöminen). Toinen toistuva vitsi on, että väkijoukko suuttuu Homerille tämän epäonnistuttua ja alkaa heittää häntä ruoalla. Usein Homer alkaa itkeä ja syö samalla ihmisten heittämää ruokaa.


title: Homer Simpson

text: "Simpsonien" alkutekstijaksossa Homer lähtee voimalasta kotimatkalle huomaamatta niskaansa tarttunutta radioaktiivisena hehkuvaa uraanisauvaa ja heittää sen lopuksi autonsa ikkunasta kadulle.


title: Japanin keisari

text: Japanin keisari (jap. "tennō") on nykyisin perustuslailla tunnustettu Japanin kansan ja sen yhtenäisyyden symboli ja keisarillisen perheen pää. Japanin perustuslain mukaan keisari on perustuslaillisen monarkian seremoniallinen keulakuva. Japanin nykyinen keisari on Akihito.


title: Japanin keisari

text: Japanilaisen perinteisen keisarikultin mukaan keisariperhe polveutuu jumalista. Keisarin rooli on Japanin historiassa vaihdellut lähinnä symbolista valtaa omanneen uskonnollissävyisen keulakuvan ja todellisen vallankäyttäjän välillä. Keisarin todellista valtaa ovat aina rajoittaneet ja kontrolloineet muut poliittiset voimat, vain kontrollin aste on vaihdellut. Monilla keisareilla ei ole ollut käytännössä lainkaan valtaa. Keisari on kuitenkin nykyäänkin hyvin kunnioitetussa asemassa.


title: Japanin keisari

text: Japanin nykylaissa ei ole ollut mahdollisuutta, että keisari voisi luopua kruunusta. Keisari ei olekaan jättänyt tehtäväänsä viimeiseen 200 vuoteen. Kesäkuussa 2017 Japanin parlamentti hyväksyi lain, joka mahdollistaa nykyisen keisari Akihiton eroamisen. Iäkäs keisari on kärsinyt terveysongelmista ja toivonut voivansa jättää tehtävänsä.


title: Japanin keisari

text: Japanin keisarillinen dynastia on maailman vanhin hallitsijasuku: sitä voidaan seurata luotettavasti 400-luvulle saakka. Tämä johtuu keisarisuvun jumalallisesta asemasta: sitä ei ole periaatteessakaan voitu syrjäyttää nimellisestä asemasta, mutta käytännön vallasta kyllä.


title: Japanin keisari

text: 400-luvulta lähtien Japanin valtaistuin periytyi patrilineaalisesti, noudattaen tapaoikeudellista japanilaista vallanperimysjärjestystä, joka muistuttaa lähinnä agnaattisen senioriteetin periaatetta. Mies tai nainen, joka oli syntynyt aiemmista miespuolisista keisareista polveutuvaan mieslinjaiseen sukuun (”Yamaton dynastiaan”), saattoi periaatteessa nousta valtaistuimelle. Käytännössä edeltäjän seuraava veli, tai vanhin poika tai tytär, nousi seuraajaksi, ja vain ani harvoin kaukaisemmat sukulaiset.


title: Japanin keisari

text: Esihistoriallisella kaudella Japanilla oli myyttisen perinteen mukaan 28 hallitsijaa, kaikki miehiä, ja lisäksi keisarinna Jingū, jonka myöhempi japanilainen perinne alensi holhoojahallitsijaksi. Kirjoitetun historian aikana Japanilla on sitten ollut 95 hallitsijaa, joista 8 hallitsevaa keisarinnaa ja 87 keisaria.


title: Japanin keisari

text: Historian kuluessa Japanin keisarilla ei useasti ole ollut todellista valtaa, vaan todellinen hallinto on ollut voimakkaiden aatelissukujen käsissä. Näitä olivat Soga-, Fujiwara-, Minamoto-, Ashikaga- ja Tokugawa-suvut. Näinäkin aikoina keisari kuitenkin säilytti nimellisen asemansa jumalallisena hallitsijana.


title: Japanin keisari

text: Sogat ja Fujiwarat olivat Japanin klassisen kauden ministeridynastioita. Etenkin Fujiwarat pitivät hallitusvaltaa käsissään alaikäisten keisareiden holhoojahallitsijoina ja keisareiden appiukkoina.


title: Japanin keisari

text: Vuosien 1192–1867 välillä Japanin todellinen päämies oli samuraiarmeijan päällikkö shōgun, vaikka shogunin valta olikin aina teoriassa keisarilta saatu. Minamoto, Ashikaga ja Tokugawa olivat peräjälkeen tuon ajanjakson shogunidynastiat. Ensimmäiset Japanissa vierailleet espanjalaiset ja portugalilaiset rinnastivat keisarin ja shōgunin suhteen paavin ja kuninkaan suhteeseen Euroopassa. Vuonna 1866 alkanut Meiji-restauraatio lakkautti shōgunin viran ja vuoden 1889 perustuslain myötä keisarikin luovutti suuren osan absoluuttisesta vallastaan kansanedustajille. Perustuslaki ei kuitenkaan ollut demokraattinen, vaan keisarille jäi paljon valtaa, jota pääministeri ja muut keisarin ympärillä olleet tahot hyödynsivät.


title: Japanin keisari

text: 1930-luvulle tultaessa Japanin hallitus koostui suurelta osin fasistityyppisistä sotilasjohtajista, jotka käyttivät keisarin jumalallisuusajatusta imperiumin laajentamispyrkimyksiin. Toisessa maailmansodassa keisari oli symboli, jonka puolesta sotilaat lähetettiin taistelemaan ja kuolemaan. Keisari Hirohito itse pysytteli taka-alalla, ja hänen roolistaan sodassa on kiistelty. Japanin antauduttua Yhdysvaltain presidentti Harry S. Truman olisi halunnut Hirohiton sotasyyllisyysoikeuteen, mutta miehityshallinnon johtaja Douglas MacArthur kannatti keisari-instituution säilyttämistä, koska se edusti jatkuvuutta ja yhtenäisyyttä Japanissa. Keisarius säilyi, mutta siitä tuli puhtaasti seremoniallinen instituutio. Naisilta oli poistettu mahdollisuus nousta hallitsevaksi keisarinnaksi preussilaismallisella vuoden 1889 perustuslailla, ja tämä este säilyi myös perustuslaissa, jonka Yhdysvaltain miehityshallinto saneli hyväksyttäväksi voimaan 1947.


title: Pitkäpippuri

text: Pitkäpippuria ("Piper longum") ja mustapippuria on pidetty hyvin samanlaisina mausteina. Pitkäpippuri oli antiikin aikana noin kolme kertaa mustanpippurin hintaista.


title: Pitkäpippuri

text: Pitkäpippuria tuotetaan eri puolilla Intiaa. Sen kysyntä on Intiassa suhteellisen korkeaa, ja maahan tuodaan pitkäpippuria Malesiasta ja Singaporesta.


title: Pitkäpippuri

text: Maustekäytön lisäksi pitkäpippuria on käytetty intialaisessa perinteisessä Ayurveda-hoidoissa.


title: Komnenos

text: Komnenos-hallitsijasuku oli yksi merkittävimmistä Bysantin valtakuntaa hallinneista suvuista. Suku oli kotoisin valtakunnan itäosasta, Paflagoniasta.


title: Komnenos

text: Hallitsijasuvun perustaja oli Isaak I Komnenos, joka kunnostautui sotilaspäällikkönä jo Mikael VII:n aikana. Vuonna 1057 Isaak kaappasi vallan ja hänet julistettiin keisariksi. Isaak ei kuitenkaan hallinnut kauan, vaan antoi kruunun Konstantinos Dukakselle. Komnenoksen suku palasi valtaistuimelle Isaakin veljenpoika Aleksioksen ansiosta vuonna 1081.


title: Komnenos

text: Komnenokset olivat sukua Dukasten ja Angelosten suvuille.


title: Komnenos

text: Valtakunnan hajoamisen jälkeen neljännen ristiretken yhteydessä suku palasi takaisin Paflagoniaan, jonne he perustivat Trebizondin keisarikunnan.


title: Komnenos

text: Eräs Isaak Komnenos perusti oman valtakuntansa Kyprokselle vuonna 1185.


title: Komnenos

text: Aleksios I:n tytär Anna Komnena oli merkittävä historioitsija.


title: UK Subs

text: U.K. Subs on loppuvuodesta 1976 Lontoossa perustettu, laulaja Charlie Harperin johtama brittiläinen punk-yhtye. Harperin aiempi kokoonpano "The Marauders" soitti rhythm and blues -tyyppistä musiikkia, mutta Lontoon klubeilla esiintyneet The Damned ja Sex Pistols innoittivat vaihtamaan tyyliä punk rockiin. U.K. Subs on lyhenne alun perin pidemmästä nimestä "Subversives". U.K. Subsin jäsenet Harperia lukuun ottamatta ovat vaihtuneet verrattain tiuhaan jo ensimmäisistä vuosista alkaen, mutta se ei ole estänyt yhtyettä keikkailemasta aina näihin päiviin asti.


title: Henrik II (Ranska)

text: Henrik II (31. maaliskuuta 1519 – 10. heinäkuuta 1559) oli Ranskan kuningas vuosina 1547 – 1559. Henrik II oli edellisen kuninkaan Frans I:n poika, jonka valtakautta leimasivat italialaissodat Habsburgien Itävaltaa vastaan, sekä protestanttisten hugenottien raa'at vainot (heitä mm. poltettiin suuret määrät roviolla). Henrik II:n äärikatolisuus ei kuitenkaan estänyt häntä liittoutumasta saksalaisten protestanttien kanssa Pyhän saksalais-roomalaisen keisarikunnan keisaria Kaarle V:tä ja myöhemmin tämän poikaa Filip II:ta vastaan.


title: Henrik II (Ranska)

text: Henrikin kaudella Calais vallattiin Englannilta vuonna 1558, mutta Ranskan omistukset Italiassa sen sijaan menetettiin. Henrik II vahvisti kuninkaan yksinvaltaisuutta.


title: Henrik II (Ranska)

text: Vuonna 1559 Henrik II sai Pariisissa järjestetyissä turnajaisissa vastustajanaan olleen Montgomeryn herttua Gabrielin peitsestä kohtalokkaan iskun, minkä aiheuttamiin infektioihin hän kuoli muutamia päiviä myöhemmin.


title: Kuristaminen

text: Kuristaminen on eläinten ja ihmisten tappamis-, kidutus- tai kuritusmenetelmä, jossa kaulaa puristetaan tukehtumisen ja aivojen hapenpuutteen aiheuttamiseksi. Kuristaminen voi toisaalta estää hengityksen painamalla hengistysteitä ja toisaalta estää myös veren virtaamisen aivoihin. Se voidaan suorittaa käsin tai apuvälineiden avulla. Kuristuminen voi aiheutua myös tahattomasti onnettomuudessa tai tapaturmassa.


title: Kuristaminen

text: Ihmisen teloittamisessa kuristamalla käytetään esimerkiksi garrottea, hirttoköyttä tai narunpätkää, jolla teloittaja kuristaa teloitettavan paljain käsin.


title: Kuristaminen

text: Garrotte on mekaaninen laite, kaularauta, jota kiristetään ruuvilla, kunnes uhri tukehtuu. Viimeksi käytössä olleissa laitteissa oli X-muotoinen terä, joka katkaisi tärkeimmän selkäydinhermon.


title: Kuristaminen

text: Garrotte voi olla kuolintapana äärimmäisen tuskallinen ja julma. Teloittaja surmaa uhrinsa halutessaan joko silmänräpäyksessä tai tuottaen tälle ensin äärimmäistä kärsimystä. Garrotte on ollut laajalti käytössä Espanjassa. Viimeiset kuristustuomiot pantiin toimeen 1970-luvulla Francisco Francon valtakaudella: niitä jaettiin aivan Francon kauden loppuun asti. Viimeinen Espanjassa kuristamalla teloitettu, anarkisti Salvador Puig Antich, kuristettiin garrottella Cárcel Modelo de Barcelonassa 2. maaliskuuta 1974 kello 09:40.


title: Kuristaminen

text: Viimeisistä viidestä Francon hallinnon aikana teloitetusta kaksi oli määrätty teloitettaviksi garrottella, mutta ankaran kansainvälisen painostuksen johdosta Franco antoi periksi sen verran, että määräsi viime hetkellä nämäkin ammuttaviksi kuten muutkin kolme.


title: Tulopolitiikka

text: Tupolla eli tulopolitiikalla tarkoitetaan tulonjaosta ja siihen liittyvistä työehdoista sopimista keskitettyjen työmarkkinajärjestöjen kesken. Suomessa keskusjärjestöjen lisäksi usein myös hallitus osallistuu neuvotteluihin osapuolena. Vuonna 2008 sopimusta ei tehty. Työnantajia edustava Elinkeinoelämän (EK) Keskusliitto halusi, että työehtosopimukset neuvotellaan jatkossa toimialakohtaisesti.


title: Tulopolitiikka

text: Suomessa on pitkään johdettu työmarkkinoita tulopoliittisessa kokonaisratkaisussa eli TuPossa. Ensimmäinen sellainen, Liinamaa I, solmittiin 27. maaliskuuta 1968 valtakunnansovittelija Keijo Liinamaan johdolla. Viimeiset TuPo:t olivat v. 2005 ja 2006 TuPo I ja II. Ratkaisuista tarkemmin:


title: Tulopolitiikka

text:
1978 2. vaihe
Suomessa on harjoitettu pitkään kolmikantaan perustuvaa tulopolitiikkaa. Osapuolina ovat olleet työmarkkinoiden keskusjärjestöt, työnantajien ja -tekijöiden keskusjärjestöt sekä hallitus. Tupoa sovittaessa pyritään yksimielisyyteen työmarkkinoita koskevasta ratkaisusta. Tupossa sovitaan palkoista, tulonjaosta ja sosiaalisista toimista. Tällöin liittokohtaiset työehtosopimukset (TES:t) sovitaan noudattaen Tupossa sovittuja reunaehtoja, "raameja".


title: Tulopolitiikka

text: Tulopolitiikka on ollut merkittävä tekijä sodan jälkeisessä Suomessa 1940-luvulta lähtien. Sillä on sovittu työehdoista työpaikoilla ja lisäksi sovittu useiden sosiaalipoliittisten uudistusten toteuttamisesta. Vaikeissa kiistatilanteissa on kuitenkin ajauduttu myös työtaisteluihin, joista merkittäviä ovat olleet esimerkiksi Kemin lakko vuonna 1948, yleislakko vuonna 1956 ja Metalliliiton lakko vuonna 1971. Lisäksi työnantajat ovat julistaneet joissakin tilanteissa työsulkuja, kuten esimerkiksi paperitehtaissa vuonna 2005.


title: Tulopolitiikka

text: Suomessa valtio on rohkaissut tupoissa maltillisiin palkankorotuksiin käyttämällä "porkkanana" veroalennuksia. Tässä suhteessa Suomi eroaa Ruotsista, jossa valtion sekaantumista neuvotteluihin palkoista ei ole yleensä hyväksytty.


title: Tulopolitiikka

text: Tulopoliittisista kysymyksistä sovittaessa on viime vuosikymmeninä ensisijaisesti pyritty keskitettyyn Tupoon, johon osallistuvat kaikki liitot. Toisinaan on myös jouduttu turvautumaan liittokohtaisiin tuloratkaisuihin. Yksittäiset työntekijä- ja työnantajajärjestöt päättävät itse osallistumisestaan Tupoon, ja Tupo katsotaan yleensä syntyneeksi vasta, kun riittävän suuri osa aloista, työnantajista ja työntekijöistä on sen piirissä.


title: Tulopolitiikka

text: Devalvointi on menettänyt merkityksensä tupoa sovittaessa talouden muuttumisen ja valuuttamuutoksen Euron myötä.


title: Tulopolitiikka

text: Helsingin Sanomien politiikan ja talouden toimittaja Teija Sutinen kirjoitti pääkirjoitussivulla kolmikannan epäonnistuneen toistuvasti. Kun hallitus siirtää päätöstensä valmistelun pois itseltään kolmikannalle, uudistukset vesittyvät ja etuja vain hipaistaan, Sutinen päättelee.


title: Tulopolitiikka

text: Esimerkiksi ministeri Paula Risikko (kok) pyysi kolmikantaa valmistelemaan hanketta työeläkeyhtiöiden läpinäkyvyyttä. Yli vuoden päästä syksyllä 2013 työmarkkinajärjestöt tuottivat esityksen, jossa sen paremmin johtajien pörssikaupat kuin lähipiirikaupatkaan eivät tulisi julkisiksi. Ay-liike syytteli EK:ta, mutta sitten Voima-lehdelle vuodettu asiakirja paljasti, ettei ay-liikekään halunnut avoimuutta - ei aikonut alun perinkään toteuttaa hallituksen tahtoa, Sutinen kirjoittaa.


title: Tulopolitiikka

text: Silti hallitus siirsi jopa syksyn 2013 rakennepoliittisen pakettinsa suurelta osin kolmikannan valmisteltavaksi. Tavoite oli, että vuorotteluvapaa työllistäisi jatkossa muitakin kuin päivän työttöminä olevia, mutta virkamiesten pettymykseksi sitäkään ei korjattu. Seuraavaksi kolmikannan valmisteltavaksi annetaan eläkeuudistus.


title: Tulopolitiikka

text: Valtio-opin emeritusprofessori Heikki Paloheimon mukaan keskitetyt työmarkkinaratkaisut (tupo) toimivat kohtalaisesti 1960-luvun lopulta 1980-luvulle mutteivät enää avoimessa eurovaluutan taloudessa, jossa ei ole kansallista valuuttakurssipolitiikkaa. Tänä aikana moni kehittynyt maa on siirtynyt yrityskohtaiseen sopimiseen ja Suomessa tulisi siirtyä samaan suuntaan. Välimuoto, liittokohtainen sopiminen, on Paloheimon mukaan huonoin vaihtoehto, koska siinä kukin sopimus maksatetaan muilla ja näin heikennetään talouskasvun edellytyksiä. Keskitetyssä sopimisessa sentään sopimuspöydässä on paljon liittoja, joilla sopimusta ei voida maksattaa. Myöskään yrityskohtaisessa ongelmaa ei ole, koska kilpailu pakottaa ottamaan huomioon yrityksen tilanteen ja välttämään kustannuksia liikaa nostavia vaatimuksia.


title: Tulopolitiikka

text: Suomen tulopolitiikan tämän hetken ongelmia ovat huono työllisyys, yrityksien toimintamahdollisuuksien turvaaminen sekä solidaarisen palkkamallin yhteen sovittaminen kapitalistisen globaalin talouden ja pääomasijoittajien asettamiin vaatimuksiin.


title: Tulopolitiikka

text: Keskeisenä ongelmana voidaan myös nähdä keskitetyn ratkaisun aiheuttama tuloerojen kasvu, joka johtuu eri sektoreille sovituista suhteellisista, prosenttimääräisistä korotuksista. Tämä on johtanut varsinkin naisvaltaisten alojen palkkojen jälkeenjäämiseen.


title: Tulopolitiikka

text: Taistolaiset kommunistit olivat pitkään sillä kannalla, että tulopolitiikka on murskattava, koska se voidaan yhdistää käsitteeseen luokkasopu tai se hillitsee tulopoliittista taistelua.


title: Tulopolitiikka

text: Elinkeinoelämän keskusliitto (EK) on kritisoinut tupoja siitä, että ne eivät ota huomioon eri alojen ja jopa eri yritysten erilaisia tilanteita. Vapaassa markkinataloudessa - sellaisessa teoreettisessa tilanteessa jossa on täydellinen kilpailu ilman markkinahäiriöitä - kysynnän ja tarjonnan lain mukaisesti työnantajien kilvan houkutellessa työntekijöitä palkat nousevat siellä (tietyt alat, paikkakunnat, yritykset ja työtehtävät), missä työvoimasta on eniten pulaa, ja laskevat siellä, missä on eniten työttömyyttä. Tämä kannustaa työvoimaa siirtymään mahdollisuuksien ja preferenssiensä mukaan sinne, missä heitä tarvitaan enemmän, pakottamatta kuitenkaan ketään toisin kuin konkurssit ja irtisanomiset. Tämän EK katsoo parantavan työllisyyttä ja talouskasvua.


title: Tulopolitiikka

text: Kolmikanta tarkoittaa sopimista työnantajajärjestöjen, työntekijäjärjestöjen ja valtion kesken. Professori Heikki Hiilamon mukaan työmarkkinajärjestöjen pitäisi sopia vain keskinäisistä asioistaan ja kansaa laajemmin koskevat asiat pitäisi jättää demokraattisen päätöksenteon piiriin.


title: Tulopolitiikka

text: Sata-komiteassa sisuuntuneiden kansanedustaja Osmo Soininvaaran ja professori Hiilamon mukaan kolmikanta on eettisesti kestämätön ja kansanvallan vastainen yhteiskunnan vahvimpien etukoneisto, koska kolmikannassa lasten, sairaiden, vanhusten ja syrjäytyneiden asemasta päättävät työmarkkinajärjestöt.


title: Tulopolitiikka

text: Päätös lakkauttaa varallisuusvero tehtiin kolmikannassa ja se tuotti arvostelua vasemmalta.


title: Tulopolitiikka

text: Suomessa työmarkkinaneuvottelut on rajattu kilpailulakien ulkopuolelle, erään näkökulman mukaan palkoista sopimisessa on kyse laillisesta kartellista.


title: Hyvinkään Tahko

text: Hyvinkään Tahko on vuonna 1915 perustettu hyvinkääläinen urheiluseura. Seura on ottanut nimensä pesäpallon kehittäjän, professori Lauri "Tahko" Pihkalan mukaan. Tahko on menestynyt vuosien saatossa monissa eri urheilulajeissa, kuten yleisurheilussa, hiihdossa, mäkihypyssä ja suunnistuksessa. 1980-luvusta lähtien menestyksestä ovat vastanneet koripallo ja pesäpallo. Seura on voittanut miesten pesäpallon suomenmestaruuden neljä kertaa vuosina 1979–1981, sekä 2007. Naisten mestaruuden Tahko on voittanut kaksi kertaa vuosina 1979 ja 1983.


title: Hyvinkään Tahko

text: Hyvinkään Tahko on pesäpallon erikoisseura, ja miesten joukkue pelaa Superpesistä. Naisten joukkue luopui paikastaan Ykköspesiksessä kauden 2010 jälkeen. Joukkue kuitenkin nousi takaisin ykköspesikseen vuonna 2015. Tahkon kotikenttänä toimii Pihkalan pesäpallostadion.


title: Hyvinkään Tahko

text: Hyvinkään Tahko perustettiin 26. toukokuuta 1915 Hyvinkään Aseman kansakoululla. Seuran perustamiskokouksessa puheenjohtajana toimi Akseli Vuoristo. Tahkon alkuvuosina lajina toimi aluksi hiihto ja seuran Tyyne Palojoki saavuttikin 1916 SM-pronssia. Vuonna 1918 seuran toimintaan otettiin mukaan paini ja vuonna 1920 pesäpallo. Alkuvuosina seuran suurin menestys tuli yleisurheilusta, jossa Ilmari Nikander ja Väinö Salo voittivat seiväshypyssä SM-kultaa, Akki Turma 10-ottelun SM-hopeaa ja Urho Petäjä 110-metrin aitojen SM-pronssia.


title: Hyvinkään Tahko

text: Rekisteröitynä yhdistyksenä seuran nimeksi vahvistettiin Hyvinkään Tahko ry vuonna 1947.


title: Hyvinkään Tahko

text: Hyvinkään Tahko pelaa ottelunsa keltaisissa peliasuissa, joissa on tummat raidat. Kaulus on valkoinen ja peliasun aluspaita on ruskea. Keltainen toimii päävärinä myös kypärissä. Varapaita on ruskea, jossa on keltaiset raidat.


title: Hyvinkään Tahko

text: Tahko valitsi vuonna 2010 puheenjohtajaksi vuoden 2011 loppuun asti Ossi Savolaisen, joka toimii Uudenmaan maakuntajohtajana. Savolainen korvasi Jorma Kosusen, joka oli hoitanut virkaa neljän vuoden ajan. Kosunen jatkoi syksyllä 2010 aloittanutta virkaansa toiminnanjohtajana.


title: Hyvinkään Tahko

text: Hyvinkään Tahko pelaa kotiottelunsa Pihkalassa. Sen yleisöennätys syntyi 1992 ensimmäisessä SM-finaalissa Sotkamoa vastaan, jolloin ottelua oli katsomassa 7640 katsojaa.


title: Hyvinkään Tahko

text: Hyvinkään Tahkon junioritoiminnasta vastaa omalla nimellään toimiva JunioriTahko. JunioriTahkon alaisuudessa toimii 14 juniorijoukkuetta, joista 3 on tyttöjen ja 13 poikien. Tytöillä on toimintaa C-, D- ja E-junioreissa ja pojilla A-junioreista G-junioreihin. Superpesiksen lisäksi seurassa toimii 4 muuta aikuisjoukkuetta.


title: Hyvinkään Tahko

text: Tahko pelasi miesten koripallon pääsarjatasolla yksitoista kautta. Tahkon suurin saavutus koripallossa oli SM-pronssin voittaminen vuosina 1980 ja 1981. Naisten pääsarjassa Tahko pelasi viisi kautta sijoittuen parhaimmillaan viidenneksi. Seuran tunnettuja kasvatteja ovat Markku Larkio ja Peter Muhonen, joiden johdolla seura voitti kahdesti nuorten SM-kultaa. Kaudella 1997–1998 koripallotoiminta siirtyi Hyvinkään Pontevalle.


title: Hyvinkään Tahko

text: Etenijäkuningas:


title: Hyvinkään Tahko

text: Lyöjäkuningas:


title: Hyvinkään Tahko

text:
Kärkilyöntikuningas:
Etenijäkuningatar:


title: Hyvinkään Tahko

text: Lyöjäkuningatar:


title: Hyvinkään Tahko

text:
Kärkilyöntikuningatar:
Vuoden jokeri:


title: Hyvinkään Tahko

text: Vuoden lukkari:


title: Hyvinkään Tahko

text:
Vuoden pesäpalloilija:
Vuoden tulokas:


title: Hyvinkään Tahko

text: Kultainen maila:


title: Hyvinkään Tahko

text: Vuoden pelinjohtaja:


title: Hyvinkään Tahko

text: Hyvinkään Tahkon pisteet Superpesiksen/SM-sarjan Maratontaulukossa.


title: Luettelo kansallispäivistä

text: Tämä on luettelo valtioiden kansallispäivistä kansallispäivän mukaan jaoteltuna.


title: Eudokia Makrembolitissa

text: Eudokia Makrembolitissa (1021 – 1096) oli Bysantin keisarinna. Eudokia oli Johannes Makrembolitesin tytär. Hän oli naimisissa keisari Konstantinos X:n kanssa, mutta Konstantinoksen kuoltua vuonna 1067 hän meni naimisiin valtaa havittelevan Romanos IV:n kanssa.


title: Eudokia Makrembolitissa

text: Eudokia oli luvannut Konstantinokselle olematta menevänsä uudelleen naimisiin miehensä kuoltua. Kun kävi selväksi ettei valtakunta selviäisi seldžukkien hyökkäyksiltä ilman voimakasta johtajaa, Eudokia meni naimisiin Romanos Diogenesin kanssa. Romanos oli aikaisemmin havitellut kruunua ja odotti kuolemantuomionsa toimeksipanoa kun keisarinna kutsui hänet puheilleen.


title: Eudokia Makrembolitissa

text: Kun Romanos jäi turkkilaisten vangiksi Manzikertin taistelussa, Eudokia luovutti vallan pojalleen Mikael VII:lle. Eudokia vetäytyi luostariin jossa hän kuoli vuonna 1096.


title: Iinatti

text: Iinatti on yksi Oulun kaupunginosista. Se sijaitsee Maikkulan suuralueella keskustan itäpuolella, Oulu–Kontiomäki -rautatien ja valtatien 22 välisellä alueella. Kaupunginosa on saanut nimensä Iinatin maatilasta, jonka Kustaa Pellikka ja hänen perillisensä omistivat vajaan sadan vuoden ajan 1900-luvulla. Muistona tästä alueella on Pellikanpolku -niminen katu.


title: Iinatti

text: Pääosin rakennuskanta on 1990-luvulla rakennettuja omakotitaloja, joskin osa rakennuksista on peräisin aiemmilta vuosikymmeniltä. Palvelut alueella ovat varsin rajalliset, ja lähin palvelukeskus onkin Maikkulan suuralueen keskus. Alueella on kuitenkin mm. päiväkoti ja urheilukenttä ja pururata. Varsinaisesti Kaakkurin kaupunginosassa sijaitseva Iinatin moottoriurheilukeskus joutuu muuttamaan tulevaisuudessa Ylikiiminkiin valtatien 20 varteen.


title: Hotsi

text: Hotsi on lähinnä Hämeenlinnan alueella esiintyvä ruokalaji. Hotsin nimi juontuu laajemmalti tunnetusta käsitteestä hot dog, joka kuitenkin eroaa tästä rakenteeltaan niin oleellisesti, että se voidaan katsoa omaksi ruokalajikseen.


title: Hotsi

text: Aito hotsi valmistetaan keitinpiirakasta ja lenkkimakkarasta. Ainekset jonkin verran vaihtelevat valmistajittain; yleisin resepti lienee höyrykeitetty piirakka ja 1–2 puolikasta halkaistua "suomimakkaraa". Perinteisesti Hämeenlinnan keskustassa myytyjen hotsien osat valmistettiin grillissä. Hotsin mausteina käytetään tavallisimmin ketsuppia, sinappia, sipulia ja kurkkusalaattia.


title: Hotsi

text: Forssassa nimitystä hotsi käytetään lihapiirakasta, jonka sisällä on kaksi (mielellään täyslihasta tehtyä) nakkia.


title: Korvenkylä

text: Korvenkylä on Oulun kaupunginosa. Se sijaitsee Oulun koillispuolella, valtatien 20 ja Ylikiiminkiin johtavan seututien 833 liittymän tuntumassa, noin yhdeksän kilometriä keskustasta Kuusamon suuntaan. Myös Vesalanmäen alue lasketaan kuuluvaksi Korvenkylän kaupunginosaan.


title: Korvenkylä

text: Alueen rakennuskanta on pääasiassa omakotitaloja sekä maataloja, joista vanhimmat on rakennettu 1750-luvun ja osin 1900-luvulla alkupuoliskolla. Kaupunginosan läpi virtaa Kalimeenoja.


title: Korvenkylä

text: Korvenkylässä on jo useamman vuoden ajan järjestetty "Korpirock" -musiikkitapahtuma. Korpirock järjestetään kahdesti vuodessa; on kesäkorpirock ja talvikorpirock. Korpirockin järjestäjänä toimii Korvenkylän nuorisoseura.


title: John Forbes Nash

text: John Forbes Nash Jr. (13. kesäkuuta 1928 Bluefield, Länsi-Virginia – 23. toukokuuta 2015 Gloucester County, New Jersey) oli yhdysvaltalainen matemaatikko ja taloustieteen nobelisti. Hän kehitti 21-vuotiaana talouden peliteorian strategian monen toimijan peleihin. Nashin strategia on nyttemmin otettu monien taloudellisten analyysimallien perustaksi. Sylvia Nasarin vuonna 1998 kirjoittaman John Nashin elämäkerran "Kaunis mieli" ("A Beautiful Mind") pohjalta tehtiin Hollywood-elokuva "Kaunis mieli".


title: John Forbes Nash

text: John Forbes Nashin isä John Forbes Nash vanhempi opiskeli sähköinsinööriksi Texasissa. Hän osallistui ensimmäiseen maailmansotaan ja toimi sen jälkeen jonkin aikaa luennoitsijana Texasin yliopistossa. Sitten hän työskenteli Länsi-Virginiassa toimineessa Appalachian Power Companyssa. Hänen vaimonsa, John Forbes Nash nuoremman äiti Virginia Martin, hankki yliopistotutkinnon kielistä Martha Washington Collegesta ja Länsi-Virginian yliopistosta. Hän työskenteli kymmenen vuotta opettajana ennen naimisiinmenoaan.


title: John Forbes Nash

text: Johnny Nash, kuten häntä kotona kutsuttiin, syntyi Bluefieldissä Länsi-Virginiassa. Hänet kastettiin episkopaaliseen kirkkoon. Hän oli jo lapsena eristäytyvä ja yksinäinen, vaikka perheen ilmapiiri oli lämmin. Perheeseen syntyi myös toinen lapsi, Martha. Johnny oli kiinnostunut lukemisesta eikä juuri leikkinyt muiden lasten kanssa. Hänen vanhempansa rohkaisivat häntä opiskelemaan ja hankkimaan lisää tietoa. Koulussa Johnnyn poikkeuksellista lahjakkuutta ei huomattu, vaan häntä pidettiin heikkolahjaisena, koska hänen sosiaaliset taitonsa olivat puutteelliset. Kaksitoistavuotiaana hän alkoi tehdä tieteellisiä kokeita kotonaan. Muiden kanssa yhteiset harrastukset eivät häntä kiinnostaneet.


title: John Forbes Nash

text: Johnny kiinnostui ensimmäisen kerran matematiikasta noin 14-vuotiaana, jolloin hän luki Eric Temple Bellin kirjan "Matematiikan miehiä". Hän pystyi todistamaan oikeiksi Pierre de Fermat’n tulokset, joita Bell esitteli kirjassaan. Se oli hänestä miellyttävämpää kuin koulussa opetettu matematiikka, joka ei häntä juurikaan kiinnostanut.


title: John Forbes Nash

text: Vuonna 1941 John Nash alkoi opiskella Bluefield Collegessa matematiikkaa ja luonnontieteitä, erityisesti kemiaa. Hän osoitti lahjakkuutta matematiikassa, etenkin ongelmanratkaisussa, mutta muut opiskelijat pitivät häntä omituisena hänen omalaatuisen käyttäytymisensä vuoksi. Hän aikoi ensin opiskella sähkötekniikkaa, kuten isänsäkin, mutta jatkoi kuitenkin myös kemiallisia kokeitaan.


title: John Forbes Nash

text: Nash voitti stipendin George Westinghouse -kilpailusta ja pääsi opiskelemaan Carnegie Institute of Technologyyn, jonka hän aloitti vuonna 1945. Hän valitsi pääaineekseen kemian, mutta hänen kiinnostuksensa matematiikkaa kohtaan johti hänet muun muassa tensorilaskennan kursseille. Siellä hän tutustui John Syngeen, joka oli vastikään nimitetty matematiikan laitoksen johtajaksi ja opetti siellä suhteellisuusteoriaa. Synge ja muut professorit huomasivat Nashin lahjakkuuden ja suostuttelivat hänet vaihtamaan pääaineekseen matematiikan.


title: John Forbes Nash

text: Nashin tavoitteet matematiikassa olivat heti korkealla. Hän osallistui kahdesti William Lowell Putnam -matematiikkakilpailuun, mutta ei sijoittunut viiden parhaan joukkoon, vaikka menestyikin hyvin. Nash oli mielestään epäonnistunut, ja hän otti sen vakavasti. Vaikka professorit arvostivat häntä, hänellä oli vaikeuksia sosiaalisessa elämässä. Häntä ei kiusattu fyysisesti, mutta toiset opiskelijat pilkkasivat häntä hänen epäkypsän luonteensa vuoksi. Hän sai joskus lapsellisia kiukunpuuskia, ja opiskelijatovereidensa mukaan hän saattoi esimerkiksi soittaa yhtä pianon kosketinta vaikka kuinka pitkään, jättää jäätelön sulamaan vaatepinonsa päälle tai tallata nukkuvaa huonetoveriaan mennessään sammuttamaan valot. Hän oli yksinäinen, ja jotkut opiskelijatoverit arvelivat hänellä olevan mielenterveydellisiä ongelmia.


title: John Forbes Nash

text: Nashilla oli myös homoseksuaalisia taipumuksia, minkä vuoksi häntä pilkattiin ja nöyryytettiin. Hän saattoi vastata haastamalla kiusaajiaan ratkaisemaan matemaattisia ongelmia, mutta hän myös päätyi tekemään monen muun kotitehtävät.


title: John Forbes Nash

text: Nash valmistui maisteriksi matematiikasta vuonna 1948. Hänet hyväksyttiin jatko-opiskelijaksi sekä Harvardiin, Princetoniin, Chicagoon että Michiganiin. Hän päätyi lopulta valitsemaan Princetonin, koska Synge ja muut opettajat suosittelivat sitä ja professori Solomon Lefschetz myönsi hänelle Princetonin yliopiston arvokkaimman stipendin.


title: John Forbes Nash

text: Syyskuussa 1948 Nash aloitti jatko-opinnot Princetonissa ja osoitti mielenkiintoa useisiin matematiikan osa-alueisiin: topologiaan, algebralliseen geometriaan, logiikkaan ja peliteoriaan. Hän ei osallistunut luennoille mutta ei opiskellut myöskään kirjoista, vaan hän päätti kehittää matemaattisia yleisaiheita itse. Tämän lähestymistavan vuoksi hänestä tuli matemaatikko, joka ratkaisi ongelmat täysin omalla tavallaan. Vuonna 1949 hän kirjoitti artikkelin, josta hänelle 45 vuotta myöhemmin myönnettiin taloustieteiden Nobelin palkinto. Tänä ajanjaksona Nash loi peliteorian matemaattisen perustan.


title: John Forbes Nash

text: Nash väitteli vuonna 1950 tohtoriksi peliteoriasta. Sen jälkeen hän työskenteli RAND Corporationissa, missä hänen erikoisalansa oli kylmä sota. Hänen työnantajansa tarkoitus oli soveltaa peliteoriaa sotilaalliseen ja diplomaattiseen strategiaan. Syksyllä 1950 Nash alkoi työskennellä vakavasti puhtaasti matemaattisten ongelmien parissa. Hänen oli kuitenkin vaikea saada akateemista virkaa, sillä hänen tutkimuksiaan ei vielä osattu arvostaa. Hän oli kuitenkin jo ennen väitöskirjaansa tutkinut monistoja ja algebrallisia varistoja. Hänen kuuluisa teoreemansa, jonka mukaan jokainen kompakti reaalinen monisto on diffeomorfinen reaalialgebrallisen variston komponentin kanssa, oli alun perin varasuunnitelma väitöskirjan aiheeksi siltä varalta, että peliteoriaa ei hyväksyttäisi.


title: John Forbes Nash

text: Nash julkaisi vuonna 1952 artikkelin ”Real Algebraic Manifolds” julkaisussa "Annals of Mathematics". Artikkelin tärkein tulos oli, että kaksi reaalista algebrallista monistoa ovat yhtä suuret, jos ja vain jos ne ovat analyyttisesti homeomorfisia. Tämä lause teki hänestä johtavan matemaatikon. Siitä huolimatta kaikki Princetonin matematiikan laitoksessa eivät halunneet työskennellä hänen kanssaan, koska häntä pidettiin luonteeltaan aggressiivisena. Vuodesta 1952 Nash opetti MIT:ssä. Hänestä ei pidetty opettajana, mutta hänen tutkimuksensa algebrallisista varistoista oli kuitenkin merkittävää.


title: John Forbes Nash

text: Nash ja Eleanor Stier saivat vuonna 1953 pojan, jonka nimeksi tuli John David Stier. Työskennellessään MIT:ssä vuosina 1955–1956 Nash tutustui Alicia Lardéen ja meni tämän kanssa naimisiin vuonna 1957. Vuonna 1959 heille syntyi poika, joka sai nimekseen John Charles Martin Nash.


title: John Forbes Nash

text: Nashin on sanottu olleen ihastunut miespuolisiin ystäviinsä ja lähennelleen heitä. Hänen elämäkertakirjoittajansa Sylvia Nasarin mukaan ei kuitenkaan ole voitu todistaa, että Nashilla olisi ollut homoseksuaalia suhteita. Kesällä 1954 Nash pidätettiin yleisestä käymälästä poliisin ratsiassa, jossa etsittiin homoseksuaaleja, mutta syytteistä luovuttiin. On kuitenkin väitetty, että hänet erotettiin työpaikastaan tämän tapauksen vuoksi.


title: John Forbes Nash

text: Nashin mielenterveysongelmat pahenivat vuodenvaihteesta 1958–1959 alkaen. Hänestä tuli vainoharhainen, ja keväällä 1959 hänen diagnosoitiin sairastavan paranoidista skitsofreniaa sekä masennusta. Vuoteen 1970 asti hän oli monessa eri sairaalassa, joissa häntä hoidettiin insuliinišokkihoidolla sekä antipsykoottisilla lääkkeillä. Vuoden 1970 jälkeen hän lopetti omasta tahdostaan antipsykoottisten lääkkeiden käytön. Elokuvan "Kaunis mieli" saaman julkisuuden jälkeen lääketieteilijät ovat muistuttaneet, että skitrofrenian oireet helpottavat monilla potilailla iän myötä. Elokuvassa Nashia esitti Russell Crowe.


title: John Forbes Nash

text: John Nash kuoli vaimonsa kanssa auto-onnettomuudessa New Jerseyssä toukokuussa 2015.


title: John Forbes Nash

text: Nash sai taloustieteiden Nobel-palkinnon peliteorian tutkimuksestaan vuonna 1994. Vuonna 1999 American Mathematical Society myönsi hänelle Leroy P. Steele -palkinnon.


title: One by One

text: One by One on rockyhtye Foo Fightersin neljäs albumi. Se ilmestyi syksyllä 2002. Levyllä on 11 kappaletta, joista tunnetuimmat ovat "All My Life", "Low" ja "Times Like These".


title: One by One

text: Albumista on tehty kaksi erikoisversiota. Ensimmäisellä on mukana B-puolia ja livetaltiointeja sisältävä bonuslevy, ja toisella muun muassa musiikkivideon kappaleesta "All My Life" sisältävä DVD.


title: One by One

text: One By One on ensimmäinen albumi missä soittaa Foo Fightersin kitaristi Chris Shiflett. Hän tuli mukaan albumin "There Is Nothing Left to Lose"n jälkeen ja on nykyäänkin yhtyeen kitaristi.


title: One by One

text: Grammy Awards


title: Ämmänsaaren rata

text: Ämmänsaaren radalla tarkoitetaan Suomen valtion rataverkon rataosuutta Paltamossa sijaitsevalta Kontiomäen rautatieasemalta Suomussalmessa sijaitsevalle Ämmänsaaren rautatieasemalle. Aiemmin rataosaan kuului lisäksi vuonna 2004 liikenteeltä suljettu Pesiökylän ja Taivalkosken välinen rataosuus, jolloin rataa kutsuttiin "Taivalkosken–Ämmänsaaren radaksi".


title: Ämmänsaaren rata

text: Rataosuus alkaa Paltamon Kontiomäen asemalta ja kulkee Hyrynsalmen ja Pesiökylän asemien kautta Ämmänsaareen. Rataosan pituus on 91,7 kilometriä, ja suurin sallittu nopeus 40 km/h: rataluokka A (kiskot 30 kg/m, puupölkyt, ratapenger raidesoraa). Rataosalla ei ole sähköistystä eikä sähköistä liikenteenohjauslaitteistoa. Liikenteenohjaus tapahtuu Oulusta käsin, ja liikkumisluvat annetaan radiopuhelimella.


title: Ämmänsaaren rata

text: Rataosalla Kontiomäki–Ämmänsaari on nykyisin vain tavaraliikennettä. Arkisin Kontiomäeltä lähtevä Ämmänsaaren päivystäjä työskentelee Hyrynsalmen, Pesiökylän ja Ämmänsaaren liikennepaikoilla, ja palaa iltapäivällä Kontiomäelle. Liikenne on lähes sataprosenttisesti raakapuun kuljetusta. Satunnaisesti rataosalla liikkuu museojunia


title: Ämmänsaaren rata

text: Rataosuus valmistui ja avattiin liikenteelle useassa osassa seuraavasti:


title: Ämmänsaaren rata

text: Viimeinen rataosalla Pesiökylä–Taivalkoski liikennöinyt kaupallisen liikenteen tavarajuna oli malmijuna numero 5309 Taivalkoskelta Raaheen 18. elokuuta 2001. Tämän jälkeen rataosalla liikennöitiin ainoastaan radantarkastus- ja ratatyöjunia sekä Dm7-museohenkilöjunia. Lisäksi rataa käytettiin Transtechin Taivalkosken konepajan valmistamien veturinrunkojen siirtoon. Viimeinen Pesiökylän ja Taivalkosken välillä kulkenut kiskoilla liikkuva yksikkö oli radantarkastusvaunu Ttr1 nro 51, joka suoritti radantarkastuksen 21. toukokuuta 2004.


title: Ämmänsaaren rata

text: Pesiökylän ja Taivalkosken välisen radan liikenne loppui 1. heinäkuuta 2004 ja samalla rataosan kunnossapito päättyi. Kunnossapidon puutteen vuoksi rataosuus suljettiin liikenteeltä liikennöintikelvottomana 4. elokuuta 2004. Rataosuuden kiskot jätettiin paikalleen odottamaan rataosan mahdollista uudelleen avaamista tai purkamisen yhteydessä suoritettavaa poiskuljetusta.


title: Ämmänsaaren rata

text: Ratayhteys Taivalkoskelle katkaistiin 9. maaliskuuta 2007 nostamalla Vääkiön aseman eteläpäässä sijainnut seututien 897 ylittävä teräspalkkisilta pois paikoiltaan. Sillan kannattimet olivat vaurioituneet aiemmin kuorma-auton nostimen törmättyä siihen. Silta on korjattu vakuutusrahoilla keväällä 2008 ja raideyhteys Taivalkoskelle on palautettu.


title: Ämmänsaaren rata

text: Rataosa Pesiökylä–Taivalkoski on suljettu liikenteeltä, mutta rataa ei pureta. Radalla kunnossapidetään tällä hetkellä kuitenkin ainoastaan kuivatusjärjestelmät ja sillat. Raidetta ei pidetä kunnossa. Rataosan Pesiökylä–Vääkiö palauttamista raakapuuliikenteeseen on suunniteltu, mikäli Vääkiölle rakennettaisiin puuterminaali. Tästä ei ole kuitenkaan mitään päätöksiä. Myös koko Taivalkosken radan avaamisesta on keskusteltu.


title: Ämmänsaaren rata

text: Kontiomäen ja Ämmänsaaren välillä on parhaimpina aikoina liikennöity kaikkiaan kolmen päivittäisen junaparin voimin. Vuonna 1961 Ämmänsaaresta lähti kiskobussivuoroja Kontiomäelle kello 6.10, 9.55 ja 16.35. Junat pysähtyivät kaikilla asemilla aina ja rataosan useilla seisakkeilla tarvittaessa. Lisäksi ajettiin yksi päivittäinen junavuoro Ämmänsaaren ja Pesiökylän välillä.


title: Ämmänsaaren rata

text: Pesiökylän ja Vääkiön välinen kiskobussiliikenne alkoi 15. marraskuuta 1957 puumoottorivaunulla. Lättähatut syrjäyttivät puumoottorivaunut liikenteestä 31. toukokuuta 1958. Liikennettä jatkettiin radan valmistuessa Leinoon 15. tammikuuta 1959 ja edelleen Taivalniskalle saman vuoden joulukuussa. Parhaimmillaan vuonna 1961 Pesiökylästä liikennöitiin Leinon asemalle saakka kolmen junaparin voimin, josta Taivalkoskelle liikennettä hoidettiin kahden päivittäisen junaparin voimin. Toinen junapari poistettiin aikatauluista 30. marraskuuta 1967, ja liikennettä jatkettiin yhden junaparin turvin aina 15. heinäkuuta 1982 saakka, jolloin henkilöliikenne lakkautettiin.


title: Ämmänsaaren rata

text: Rataosalla Kontiomäki–Taivalkoski ajettiin talvella 1988–1989 kokeilumielessä hiihtojunia markkinointinimellä "Winter Rail". Junissa oli makuu- ja autojenkuljetusvaunuja, ja ensimmäisenä talvena juna liikennöi kahdesti viikossa. Junan vaunut saapuivat Kontiomäelle lauantai-aamuna Helsingistä perjantai-iltana lähteneessä pikajunassa numero 71, jossa ne irrotettiin Taivalkoskelle meneväksi junaksi numero 271. Juna palasi takaisin sunnuntaina. Välipysähdyspaikkoina junilla olivat Ristijärven, Hyrynsalmen ja Pesiökylän asemat.


title: Ämmänsaaren rata

text: Koeliikenne jatkui talvella 1989–1990 siten, että perjantaisin pikajuna numero 271 saapui Taivalkoskelle ja palasi sunnuntaina takaisin Kontiomäelle numerolla 74. Junan vaunut saapuivat Kontiomäelle pikajunassa numero 71, ja paluuyhteys oli pikajunassa numero 10 Joensuun kautta. Junat liikennöivät 24. marraskuuta ja 16. huhtikuuta välisenä aikana.


title: Ämmänsaaren rata

text: Talvella 1990–1991 "Winter Rail" -junat oli merkitty ajettavaksi enää erillisestä määräyksestä, eikä vakinaista hiihtojunavuoroa ollut. Tämän jälkeen hiihtojunaliikenne Taivalkoskelle päättyi vähäisen suosion vuoksi.


title: Ämmänsaaren rata

text: Radalla ei koskaan ollut kovin runsaasti tavaraliikennettä. Tyypillisesti radalla liikennöi vain yksi tai kaksi tavarajunaparia vuorokaudessa arkisin, viikonloppuisin tavaraliikennettä ei yleensä ollut. Taivalkoskella sijainnut vaunutehdas aiheutti myös oman liikennöintitarpeensa. Radalla on kuljetettu Transtechin valmistamia Sr2-sähkövetureiden koreja sekä laivan potkureita.


title: Ämmänsaaren rata

text: Aluksi Taivalkoskelta etelään suuntautuva malmiliikenne oli vilkasta, mutta loppuaikoina junat kulkivat vain kerran viikossa, kuljettaen kaivoksen malmivarastoja.


title: George Berkeley

text: George Berkeley (12. maaliskuuta 1685 Kilkennyn kreivikunta, Irlanti – 14. tammikuuta 1753 Oxford, Englanti) oli irlantilainen filosofi ja piispa. Hän edusti tietoteoriassa empirismiä ja ontologiassa idealismia. Hän kiteytti ajattelunsa lauseeseen "olla olemassa on tulla havaituksi", (). Berkeley on merkittävin subjektiivisen idealismin edustaja.


title: George Berkeley

text: Berkeleyn mukaan aistitodellisuus on liian ristiriitainen ollakseen oikeasti olemassa. Berkeleyn mukaan oli olemassa vain Jumala ja olentojen sielut. Aistitodellisuus oli vain Jumalan sieluille antamaa aistitietoa, mutta sitä ei muuten ollut olemassa. Mitään ainetta Berkeleyn maailmankuvaan ei siis kuulunut. Aikalaiset eivät arvostaneet Berkeleyn filosofiaa, eikä se ole saanut kannattajia myöhemminkään, mutta Berkeleytä pidetään kuitenkin yhtenä 1700-luvun filosofian suurista hahmoista, koska hän loi oman filosofisen järjestelmänsä, ja pyrki argumentoimaan sen puolesta varsin uskottavalla tavalla.


title: George Berkeley

text: Berkeleyn kiinnostuksen kohteena ei ollut vain filosofia, vaan myös uskonnolliset kysymykset, matematiikka ja yhteiskunnalliset uudistukset. Matematiikassa Berkeley arvosteli – varsin terävänäköisesti – vastikään keksittyä differentiaali- ja integraalilaskentaa, jonka käsitteelliset perusteet olivat hänen mielestään täysin sekavat. Berkeleyn kritiikki ei kuitenkaan suoraan johtanut matematiikassa uusiin keksintöihin, ja differentiaali- ja integraalilaskenta saatettiinkin täsmälliselle pohjalle vasta 1800-luvulla.


title: George Berkeley

text: Berkeley kirjoitti myös kirjan tervavedestä, jossa suositeltiin tervavettä käytettäväksi moniin eri vaivoihin.


title: George Berkeley

text: Berkeley kasvoi Dysert Castlessa lähellä Thomastownia Irlannissa. Hän oli William Berkeleyn vanhin poika ja kuului Berkeleyn aatelissukuun. Hän opiskeli aluksi Kilkenny Collegessa ja valmistui maisteriksi Dublinin Trinity Collegesta vuonna 1707. Hän jatkoi Trinity Collegessa opettajana opettaen muun muassa kreikkaa. Hänen ensimmäinen teoksensa oli matemaattinen, mutta ensimmäinen teos joka toi hänelle mainetta oli "Essay towards a New Theory of Vision" joka julkaistiin vuonna 1709. Vaikka se herätti valmistuessaan ristiriitoja, sen johtopäätökset hyväksytään nykyään osana optiikan perusteita. Seuraava teos oli vuonna 1710 julkaistu "Treatise Concerning the Principles of Human Knowledge", jota seurasi vuonna 1713 "Three Dialogues Between Hylas and Philonous".


title: George Berkeley

text: Näissä suhteellisen nuorena kirjoittamissaan pääteoksissa Berkeley esitti filosofisen järjestelmänsä, jonka keskeisenä ajatuksena oli, että aistiemme havaitseman todellisuuden olemassaolo vaatii sen, että se tulee havaituksi. Teoksista "Principles" selitti teorian ja "Dialogue" puolusti sitä. Berkeleyn yhtenä päätavoitteena oli vastustaa materialismia. "Dialoguen" päähenkilöt olivat kreikan kielen mukaan nimetyt Philonous, ”mielen rakastaja”, joka edusti idealistista katsantokantaa eli Berkeleytä itseään, sekä Hylas, ”materia”, joka edusti materialistista katsantokantaa eli muun muassa John Locken ajatuksia, joka uskoo ulkoisen, aineellisen todellisuuden olemassaoloon. Berkeleyn teoriaan suhtauduttiin usein pilkaten, mutta jotkut, kuten tohtori Samuel Clarke, pitivät Berkeleytä nerona.


title: George Berkeley

text: Pian tämän jälkeen Berkeley vieraili Englannissa ja pääsi Steelen, Addisonin ja Popen piireihin. Vuosien 1714 ja 1720 välisenä aikana hän matkusteli akateemisten töidensä ohella laajalti Euroopassa. Vuonna 1721 hän sai pappisvihkimyksen ja valmistui jumaluusopin tohtoriksi. Hän valitsi jälleen uran Trinity Collegessa luennoiden teologiasta ja heprean kielestä. Vuonna 1724 hänestä tuli Derryn tuomiorovasti.


title: George Berkeley

text: Vuonna 1725 Berkeley aloitti hankkeen collegen perustamiseksi Bermudalle siirtokuntien papiston ja intiaanien parissa lähetystyötä tekevien kouluttamiseksi. Tehtävän johdosta Berkeleyn luopui virastaan, jossa oli ansainnut 1100 puntaa, ja muutti Amerikkaan 100 punnan palkalla. Hän saapui Newporttiin Rhode Islandille ja osti sieltä Whitehallin plantaasin. 4. lokakuuta 1730 Berkeley osti ”neekerimiehen nimeltään Philip, iältään neljätoista vuotta tai sinnepäin”. Muutamaa päivää myöhemmin hän osti lisää orjia. 11. heinäkuuta 1731 peräisin oleva merkintä kertoo, että ”rovasti Berkeley kastoi kolme neekereistään, Philip, Anthony ja Agnes Berkeleyn”. Hankintojen kuitit ovat nähtävillä British Museumissa (Ms. 39316) (George C. Mason, "Annals of Trinity Church", 1698–1821, 51).


title: George Berkeley

text: Berkeleyn saarnat selittivät siirtokuntalaisille, miksi kristinusko salli orjuuden ja miksi orjista tuli tehdä kastettuja kristittyjä: ”Olisi hyödyksi heille [orjien isännille], että heillä olisi orjia jotka kunnioittavat kaikissa asioissa isäntiään lihan mukaan, ei silmänpalvonnalla kuten mielistelijät, vaan sydämen yksinäisyydessä, Jumalaa peläten; että evankeliumin vapaus käsittää maallisen orjuuden; ja että heidän orjistaan tulee vain parempia orjia tulemalla kristityiksi” (Berkeley, Proposal, 347. Saarna Newportissa lokakuussa 1729).


title: George Berkeley

text: Berkeley asui plantaasillaan odottaessaan collegen perustamiseksi tarkoitettujen rahojen saapumista. Rahoja ei kuitenkaan tullut ja vuonna 1732 hän palasi Lontooseen. Vuonna 1734 hänet nimitettiin Cloynen hiippakunnan piispaksi. Pian tämän jälkeen hän julkaisi teoksensa "The Analyst", joka oli matematiikan myöhempään kehitykseen vaikuttanut tieteen perusteiden kritiikki, sekä teoksen "Alciphron, or The Minute Philosopher", joka oli osoitettu Lordi Shaftesburyä vastaan. Vuosina 1734-37 hän julkaisi teoksen "The Querist". Hänen viimeiset teoksensa olivat "Siris", tutkielma tervaveden terveellisyydestä, ja sitä seurannut "Further Thoughts on Tar-water" samasta aiheesta.


title: George Berkeley

text: Berkeley pysyi Cloynessä vuoteen 1752 jolloin hän jäi eläkkeelle ja muutti Oxfordiin elääkseen poikansa kanssa. Hän oli pidetty henkilö rakastavan olemuksensa ja leppoisien käytöstapojensa ansiosta.


title: George Berkeley

text: Berkeleyn ajattelu oli empirismiä sen äärimmäisessä muodossa. Nuorena Berkeley teorioi, että ihmiset eivät voi tietää, ovatko oliot "olemassa", vaan ainoastaan että ne ovat mielen "havaitsemia". Hän katsoi, että ei voida ajatella tai puhua olioiden olemisesta, sen sijaan voidaan ajatella ja puhua vain, että ne ovat jonkun havaitsemia – ihmiset eivät voi tuntea sen taustalla miten oliot havaitaan mitään ”todellisia” olioita tai materiaa joka saisi aikaan havainnon.


title: George Berkeley

text: Näin Berkeley päätteli, että kaikki mitä ihmiset tietävät olioista on heidän aistimuksensa niistä. Jos ihmisten oli tarve puhua lainkaan ”todellisista” tai ”materiaalisista” olioista, kaikkien nimitysten tuli kuitenkin viitata pelkästään niistä tehtyyn havaintoon. Erityisesti materia oli Berkeleylle epäselvä termi, josta hän pyrki eroon.


title: George Berkeley

text: Tästä seuraa kysymys, ovatko yksilön aistimat oliot ”objektiivisia” siinä mielessä, että ne ovat samoja myös muille ihmisille, jos ajatus yksilön havainnoista riippumattomasta käsityksestä muista ihmisistä on edes pätevä. Berkeley katsoi, että yksilö kokee muut ihmiset sen mukaan, miten he puhuvat hänelle – tavalla joka ei ole peräisin mistään yksilön omasta toiminnasta – ja kun hän oppii, että heidän näkemyksensä maailmasta on yhtäpitävä hänen oman näkemyksensä kanssa, hän voi uskoa heidän olemassaoloonsa ja siihen, että todellisuus on sama tai samanlainen kaikille.


title: George Berkeley

text: Tästä seuraa, että:Tästä seuraa, että:Teologisesti eräs Berkeleyn näkemysten seuraus on, että ne vaativat Jumalan läsnä olevaksi välittömänä syynä havainnoillemme. Berkeleyn Jumala ei siis ollut Isaac Newtonin taivaallisen kellokoneiston kaukainen insinööri, joka saa aikaan pihalla olevan puun kasvamisen ajan mittaan. Sen sijaan yksilön havainto puusta on ajatus, jonka Jumalan mieli on tuottanut yksilön mieleen, ja puu jatkaa olemassaoloaan silloinkin kun kukaan yksilö ei havaitse sitä siksi, että Jumala havaitsee sen aina.


title: George Berkeley

text: Yli sata vuotta myöhemmin Ronald Knox tiivisti Berkeleyn ajatuskokeen seuraavankaltaiseen limerick-runoon:


title: George Berkeley

text:
Oli nuori mies joka sanoi "Jumalan"
Täytyy pitää hyvin outona
Jos hän huomaa, että tämä puu
Jatkaa olemistaan
Kun tällä pihalla ei ole ketään."


title: George Berkeley

text:
"Hyvä herra, ihmettelynne on outoa;
Olen aina tällä pihalla
Ja siksi tämä puu
Tulee jatkamaan olemistaan
Sillä sitä tarkastelee uskollisesti Jumala."


title: George Berkeley

text: David Humen filosofia kausaliteettiin ja objektiivisuuteen liittyvä Berkeleyn filosofian eräs toinen piirre on muotoilu uudelleen. Kun Berkeleyn ajattelu kehittyi, hän vaikuttaa sulauttaneen ajattelunsa lähes kokonaisuudessaan Platonin ajatuksiin, mikä ei tosin ole täysin varmaa. 1900-luvun merkittävin Berkeley-oppinut Luce on toistuvasti painottanut Berkeleyn kypsän iän filosofian jatkuvuutta. Berkeleyn epäröimätön panenteismi on kuitenkin todistus siitä, ettei hän ollut omaksunut platonismia kokonaisuudessaan. Samoin se tosiasia, että Berkeleyn teoksista julkaistiin uudet painokset ilman suuria muutoksia hieman ennen hänen kuolemaansa, puhuu sitä vastaan, että Berkeley olisi tehnyt täyskäännöstä filosofiassaan ajan mittaan.


title: George Berkeley

text: Berkeleyn teos "Treatise Concerning the Principles of Human Knowledge" julkaistiin kolme vuotta ennen Arthur Collierin teosta "Clavis Universalis", joka esitti samanlaisia ajatuksia kuin Berkeley teoksessaan. Kirjoittajien välillä ei kuitenkaan vaikuta olevan mitään vuorovaikutusta.


title: George Berkeley

text: Saksalainen filosofi Arthur Schopenhauer on kirjoittanut: ”Berkeley oli siksi ensimmäinen, joka käsitteli subjektiivista lähtökohtaa todella vakavasti ja osoitti kieltämättömästi sen täydellisen välttämättömyyden. Hän on idealismin isä – –” ("Parerga and Paralipomena", Vol.I, ”Fragments for the History of Philosophy,” § 12).


title: George Berkeley

text: Filosofisen panoksensa lisäksi Berkeley vaikutti huomattavasti myös matematiikan kehitykseen, tosin enemmän arvostelijana kuin uutta luovana toimijana. Hänen vuonna 1734 julkaisema teoksensa "The Analyst", alaotsikoltaan "uskottomalle matemaatikolle osoitettu tutkielma", herätti paljon kiistoja. ”Uskottoman matemaatikon” uskotaan viitanneen joko Edmond Halleyhin tai itseensä Isaac Newtoniin, tosin jälkimmäisessä tapauksessa teos olisi suunnattu Newtonia vastaan vasta postuumisti, sillä hän kuoli jo vuonna 1727. "The Analystissa" Berkeley esitti suoran hyökkäyksen differentiaalilaskennan perusteita ja perusperiaatteita vastaan ja erityisesti Newtonin ja Leibnizin kalkyylin kehittämisessä käyttämiä jatkuvan funktion (Newtonin "”fluxion”") ja infinitesimaalisen muutoksen ajatuksia vastaan.


title: George Berkeley

text: Berkeley katsoi kalkyyliä vastaan suunnatun arvostelunsa olevan osa hänen laajempaa kampanjaansa newtonilaisen mekaniikan uskonnollisia seuraamuksia vastaan – hän halusi puolustaa perinteistä kristinuskoa deismiä vastaan, joka pyrkii etäännyttämään Jumalan luomakunnastaan.


title: George Berkeley

text: Seuranneen kiistan lopputuloksena kalkyylin perusteet kirjoitettiin uudelleen formaalimmassa ja tiukemmassa muodossa raja-arvoja käyttäen. Infinitesimaalisen käsite määriteltiin yhtä tiukasti vasta vuonna 1966 Abraham Robinsonin teoksessa "Non-standard Analysis", jossa Robinson esitteli epästandardin analyysin. Näin löydettiin vaihtoehtoinen tapa selviytyä niistä ongelmista, jotka Berkeley oli osoittanut Newtonin lähestymistavassa.


title: There Is Nothing Left to Lose

text: There Is Nothing Left to Lose on Foo Fighters -yhtyeen kolmas kokopitkä studioalbumi. Se ilmestyi vuonna 1999. Levyllä on 11 kappaletta, joista tunnetuin on ”Learn to Fly”. Kappaleesta tehtiin myös musiikkivideo. Levyn kahdeksas raita ”Next Year” toimi yhdysvaltalaisen "Ed"-televisiosarjan tunnusmusiikkina sen ensimmäisellä tuotantokaudella. "There Is Nothing Left to Lose" on ainoa levy, jossa Foo Fightersissa on vain kolme henkilöä soittamassa.Grammy Awards


title: Tsushiman meritaistelu

text: Tsushiman meritaistelu oli Venäjän–Japanin sodan ratkaiseva taistelu. Se käytiin Venäjän ja Japanin laivastojen välillä 27.–28. toukokuuta 1905, kun Venäjän Itämeren laivaston alukset olivat kierrettyään Afrikan Hyväntoivonniemen ja Intian valtameren kautta saapuneet Korean ja Japanin väliseen Tsushimansalmeen. Itämeren laivaston alukset lähetettiin Port Arthurin laivastotukikohtaan saarroksiin jääneiden Tyynenmeren laivaston alusten tueksi. Port Arthur ehti kukistua ennen kuin Itämeren laivasto pääsi perille. Itse taistelu käytiin Tsushimansalmessa jonkin matkan päässä Tsushiman saaresta.


title: Tsushiman meritaistelu

text: Venäjän laivasto menetti taistelussa uponneina seitsemän ja antautuneina neljä suurta alusta ja Japanin laivasto vain kolme torpedovenettä, 116 kaatunutta ja 538 haavoittunutta.


title: Tsushiman meritaistelu

text: Venäjän ja Japanin välinen kilpailu Mantšuriasta ja Koreasta johti maiden välien kiristymiseen. Maat katkaisivat diplomaattisuhteensa 6. helmikuuta 1904 ja Japani hyökkäsi Venäjää vastaan ilman sodanjulistusta 8. helmikuuta. Kaksi Venäläisen Tyynenmeren eskadeerin taistelulaivaa torpedoitiin Port Arthurissa ja Keltaisenmeren taistelussa 10. elokuuta Venäläisten ulosmurtautumisyritys Port Arthurista torjuttiin. Port Arthur jäi lopulta piiritetyksi ja se antautui lopulta tammikuussa 1905. Piirityksen ollessa vielä meneillään Venäläiset päättivät yrittää vapauttaa satamansa tuomalla Japania vastaan vahvistuksia Itämereltä. He muodostivat toisen Tyynenmeren eskadeerin, jonka komentajaksi asetettiin amiraali Zinovi Rožestvenski. Tarkoituksena oli katkaista mantereella olleiden japanilaisjoukkojen yhteydet Japanin kotisaariin, jolloin ne voitaisiin tuhota. Voittoa mantereella seuraisi maihinnousu Japaniin. Osasto lähti kohti Tyyntämerta 15. lokakuuta. Libausta eli nykyisestä Liepājasta lähteneen osaston kärjessä oli Rožestvenskin komentamat neljä uutta taistelulaivaa, joita seurasi Dmitri Völkersahmin komentamat kolme vanhempaa taistelulaivaa. Jäljessä olivat Oskar Enqvistin komentamat risteilijät.


title: Tsushiman meritaistelu

text: Venäläisten operaatiota törmäsi nopeasti vaikeuksiin. Taistelulaiva "Knjaz Suvorov" ajoi karille, "Orelille" sattui konerikko ja Osljabja hävitti ankkurinsa. Doggermatalikon tapauksessa venäläiset tykkimiehet tulittivat brittiläisiä kalastustroolareita erehdyttyään luulemaan niitä japanilaisiksi torpedoveneiksi. Yksi troolareista upposi ja Britannia harkitsi sodanjulistuksen antamista Venäjälle. Sota vältettiin kuitenkin Ranskan diplomaattisten ponnistusten takia. Venäläisten saavuttua Espanjan rannikolle he jakautuivat kahteen osastoon. Pienemmät laivat lähetettiin kulkemaan Suezin kanavan kautta, kun taas suuremmat taistelulaivat kiersivät Hyväntoivonniemen ympäri. Kaksi osastoa kohtasivat toisensa jälleen Madagaskarilla, jossa venäläiset kuulivat Port Arthurin antautuneen. Venäläisten oli ollut tarkoitus liittyä Port Arthurissa olleiden laivojen kanssa, mutta kun ne oli nyt upotettu laivasto-osastoon liitettiin niiden sijaan kolmas Tyynenmeren eskadeeri. Se koostui kontra-amiraali N. I. Nebogatovin komentamista laivoista, joita ei oltu alunperin liitetty venäläisosastoon, koska niitä pidettiin liian hitaina tai tulivoimaltaan heikkoina. Kolmas eskadeeri liittyi muihin laivoihin huhtikuussa 1905 Ranskan Indokiinassa ja nyt yhdistynyt laivasto-osasto purjehti kohti Vladivostokia. Venäläisten vahvuus oli nyt yhteensä 11 taistelulaivaa, 3 panssariristeilijää, 5 panssarikansiristeilijää, sekä 19 hävittäjää tai muuta pienempää alusta. Koska venäläisillä ei ollut mukanaan tarpeeksi hiiltä, heidän täytyi kulkea Tsugarunsalmen sijaan Tsushimansalmen läpi.


title: Tsushiman meritaistelu

text: Japanissa amiraali Tōgō Heihachirōlla oli ollut neljä kuukautta aikaa kouluttaa miehistöään, korjata vaurioitaan ja kunnostaa laivojensa varusteita. Japanilaisille oli oleellista ottaa voitto venäläisistä laivoista, sillä meriyhteyksien katkeaminen saattaisi merkitä tappiota sodassa. Erityisen huolestuttavia japanilaisten kannalta olivat venäläisten neljä uusinta alusta, jotka olivat japanilaisten aluksia parempia. Japanilaisilla oli yhteensä 4 taistelulaivaa, 8 panssariristeilijää, 7 panssarikansiristeilijää, sekä 65 hävittäjää tai muuta pienempää alusta.


title: Tsushiman meritaistelu

text: Venäläisalukset saapuivat Koreansalmeen yöllä 26.–27. toukokuuta. Ensimmäinen venäläiset havainnut japanilaisalus oli risteilijä "Shinano Maru", joka huomasi kansainvälisen lain mukaisesti täysin valaistun venäläisen sairaala-aluksen. Tieto venäläisten saapumisesta sähkötettiin Tōgōlle. Venäläiset eivät havainneet puolestaan japanilaisia, vaan he jatkoivat kulkuaan tajuamatta japanilaisten olevan lähistöllä.


title: Tsushiman meritaistelu

text: Tsushiman taistelu alkoi 27. toukokuuta 1905 kello 13.40 japanilaisten purjehtiessa venäläisen laivaston reitin poikki itä-länsi-suunnassa noin 40 kilometriä Tsushiman saaresta itään. Japanilaisten tehdessä manööverinsä uudelleen tällä kertaa länsi-itä-suunnassa Rožestvenski yritti ohittaa japanilaiset kulkien kohti koillista. Japanilaiset lähtivät takaa-ajoon ja venäläiset kirjasivat taistelun ensimmäiset osumat 7 000:n metrin etäisyydelle japanilaisten lippulaiva Mikasaan kello 14.08. Japanilaiset avasivat tulen vasta 6 400 metrin etäisyydeltä. Venäläiset kärsivät ensimmäisen tappionsa Osliavian upotessa kello 15.10. Japanilaiset ohittivat venäläiset alukset ja Rožestvenski kääntyi kohti pohjoista yrittäen purjehtia japanilaisten vanaveden poikki. Japanilaiset kääntyivät länteen venäläiset pysäyttääkseen, jolloin Rožestvenski kääntyi etelään. Venäläisten kolonna hajosi ja he menettivät vain 30 minuutin aikana kolme taistelulaivaa. "Aleksandr III" upposi kello 19.03, "Borodino" ja venäläisten lippulaiva "Suvorov" kello 19.20. Rožestvenski pelastettiin lippulaivaltaan venäläisen hävittäjän kyytiin, jolla hän jäi myöhemmin vangiksi. Suurin osa venäläisten jäljelle jääneistä laivoista upotettiin tai kaapattiin yöllä 27. ja 28. toukokuuta. Nebogatov luovutti aamulla 28. toukokuuta viimeisen Borodino-aluksen taistelulaiva "Orelin" ja kolme pienempää alusta japanilaisille noin 240 kilometrin päässä Tsushimasta pohjoiseen.


title: Tsushiman meritaistelu

text: Venäläiset olivat menettäneet Tsushiman taistelussa koko taisteluun osallistuneen laivasto-osastonsa muutamaa alusta lukuun ottamatta. Panssaroitu pursi Almaz ja kaksi hävittäjää olivat paenneet Vladivostokiin. Kolme suojattua risteilijää pakeni Manilaan, jossa ne jäivät Yhdysvaltojen internoimaksi. Kaikki muut alukset upotettiin tai luovutettiin viholliselle. Japanilaisten upottamiin venäläisaluksiin lukeutui kuusi taistelulaivaa, yksi panssariristeilijä ja yksi panssarikansiristeilijä. Venäläiset upottivat lisäksi itse yhden taistelulaivan, kaksi panssariristeilijää ja yhden panssarikansiristeilijän. 16 muuta pienempää alusta oli uponnut tai päätynyt japanilaisten kaappaamaksi. Venäläisiä kaatuneita oli 4 830. Haavoittuneiden määrää ei tiedetä. Japanilaiset ottivat lisäksi 5 917 vankia. Sotaoikeus vapautti myöhemmin tajuttomana vangiksi jääneen Rožestvenskin. Nebogatov tuomittiin teloitettavaksi, mutta keisari Nikolai II armahti hänet.


title: Tsushiman meritaistelu

text: Japanilaisten tappiot jäivät pieniksi. He menettivät kolme torpedovenettä ja kaksi panssarisotalaivaa vaurioitui. 116 japanilaista oli kaatunut ja 538 haavoittunut. Tsushimassa ja aikaisemmassa Keltaisenmeren taistelussa suuret sotalaivat olivat osuneet toisiinsa suurien etäisyyksien takaa käyttäen suuria tykkejään, mikä oli merkki vastikään käyttöön tulleista etäisyysmittareista ja parantuneesta tähtäystaidosta. Japanilaisia komentaneesta Tōgō Heihachirōsta tuli Horatio Nelsonin kaltainen sankarihahmo.


title: Tsushiman meritaistelu

text: Tsushiman taistelu pakotti Venäjän rauhanneuvotteluihin Japanin kanssa. Yhdysvallat välitti neuvottelut, joiden pohjalta tehtiin vuonna 1905 Portsmouthin sopimus. Venäjä menetti Japanille Sahalinin saaren ja vuokraamansa Liaodongin niemimaan Port Arthurin laivastotukikohdan kera. Venäjä menetti myös vaikutusvaltansa Mantšuriassa ja Japani sai toimia vapaasti Koreassa, joka liitettiin Japaniin vuonna 1910. Tsushiman taistelua on pidetty esimerkkinä yhden suuren taistelun strategian onnistumisesta. Ajatuksen oli esittänyt Alfred Thayer Mahan vuonna 1890 ilmestyneessä teoksessaan The Influence of Sea Power upon History.


title: The Colour and the Shape

text: The Colour and the Shape on Foo Fightersin toinen studioalbumi. Se ilmestyi vuonna 1997. Albumin julkaisi Capitol ja Roswell records.


title: The Colour and the Shape

text:
The Colour and the Shape -albumia pidetään Foo Fightesin parhaana albumina, ja se myi hyvin ilmestyessään.
Oikeastaan albumi on virallisesti vasta Foo Fightersin ensimmäinen, koska debyyttialbumi oli enemmänkin Dave Grohlin sooloalbumi. Levyn tunnetuimpia kappaleita ovat "Everlong", "Monkey Wrench" ja "My Hero". Albumi nousi ilmestyessään Billboard 200 albumilistan 10. sijalle. Grohl soittaa rumpuja kaikissa muissa kappaleissa paitsi kappaleissa "Doll", "Up in Arms" ja "My Poor Brain", joissa rummuissa on William Goldsmith, vaikka yleisen luulon mukaan Taylor Hawkins soittaa muissa kappaleissa, mutta hän tuli yhtyeeseen vasta albumin äänittämisen jälkeen. The Colour and the Shape on myös ainoa albumi, jossa kitaraa soittaa Pat Smear, joka vaikutti myös grunge-yhtye Nirvanassa vuosina 1993-1994. Kesäkuussa vuonna 2007 albumista julkaistiin tuplapainos, joka sisältää levyn alkuperäisten kappaleiden lisäksi muutaman coverin ja pari yhtyeen omaa kappaletta.


title: Yllätysten yö

text: Yllätysten yö on Matti Nykäsen vuonna 1992 julkaistu esikoisalbumi. Albumia myytiin kultalevyn verran eli 25 000 kappaleen verran.


title: Yllätysten yö

text: Albumin tunnetuimpia kappaleita ovat muun muassa "V-tyyli", "Samaa nauhaa", "Pidä varas" ja "Vain mäkimies voi tietää sen".


title: Yllätysten yö

text: Albumista julkaistiin remasteroitu uusintapainos toisen studioalbumin "Samurain" kanssa vuonna 2006.


title: Kara (biljardipeli)

text: Karamboli "(, )" eli kara on pussittomalla pöydällä eli karapöydällä pelattava biljardipeli. Karapelejä pelataan yleensä lämmitetyllä, pussittomalla pöydällä kolmea palloa käyttäen. Pisteitä saa yleensä tekemällä karoja, eli osumalla omalla lyöntipallolla molempiin muihin palloihin, muiden lajikohtaisten sääntöjen edellyttämillä tavoilla.


title: Kara (biljardipeli)

text: Karassa tähtääminen on pussituslajeista poikkeava, koska pyritään saamaan lyöntipallo ensimmäisen osuman jälkeen jatkamaan tarkasti haluttuun suuntaan. Ohuet kosketukset, joissa lyöntipallo muuttaa suuntaa vain vähän, ovat melko tärkeitä. Kierteillä on suuri merkitys, varsinkin kolmen vallin karassa, jossa vallikosketuksia tulee paljon.


title: Kara (biljardipeli)

text: Karakepissä kärjen halkaisija on yleensä 11–12 mm. Suorassa karassa keppi voi painaa alle 500 grammaa, mutta kolmen vallin karassa yli 500 g.


title: Kara (biljardipeli)

text: Karapöydän verka on ohutta villakangasta, jotta saadaan pallo kulkemaan pitkiä matkoja. Pöydän koko on yleensä 5 kertaa 10 jalkaa (noin 1,5 × 3 m).


title: Kara (biljardipeli)

text: Suorassa karassa pyritään osumaan omalla pallolla kahteen muuhun palloon. Onnistuneesta lyönnistä saa yhden pisteen ja saa jatkaa. Jos lyönti ei onnistu eli karaa ei tule, vuoro siirtyy toiselle pelaajalle. Tässä lajissa on tärkeää opetella hallitsemaan hiljaisten lyöntien lyöntivoimakkuus siten että kaikki pallot saadaan pysähtymään haluttuun kohtaan.


title: Kara (biljardipeli)

text: Kolmen vallin karassa pyritään osumaan omalla pallolla kahteen muuhun palloon, mutta ennen viimeistä kosketusta pitää lisäksi osua vähintään kolmeen valliin. Usein esiintyvien lyöntikuvioiden opettelu on tärkeää ja kestää kauan. Pelaaja joutuu valitsemaan muutaman lyöntivaihtoehdon joukosta todennäköisimmin onnistuvan ja lisäksi harkitsemaan minkälainen paikka vastustajalle jää jos lyönti ei onnistu.


title: Kara (biljardipeli)

text: Kolmen vallin kara on hyvin vaikea laji. Ammattilaispelaajien keskiarvo on lajissa noin yksi ja maailmanmestaruustasolla pelien keskiarvo on 1,5–2. Yhden keskiarvo tarkoittaa, että pelaaja saa keskimäärin joka lyöntivuorolla yhden karan ja sitten epäonnistuu, eli onnistuu joka toisella lyönnillään.


title: Kara (biljardipeli)

text: Lajin historia ei ole tarkasti tiedossa. Suositun lajista teki 1870-luvulla Saint Louislainen Wayman Crow McCreery. Ensimmäinen kolmen vallin karan turnaus pelattiin 14.–31. tammikuuta 1878 Saint Louisissa. McCreery osallistui. New Yorklainen Leon Magnus voitti. Turnauksen pisin sarja oli vain 6 peräkkäistä karaa ja korkein keskiarvo 0,75. Peliä pelattiin satunnaisesti, monien parhaiden karapelaajien ilmaistessa vastenmielisyyttään sitä kohtaan, kunnes 1907 julkistettiin Lambert Trophy -palkinto. Vuoteen 1924 mennessä kolmen vallin karasta oli tullut niin suosittu laji, että muiden biljardilajien kaksi jättiä sopivat perehtyvänsä lajiin pelatakseen haasteottelun. 22. syyskuuta 1924 balkline-karan maailmanmestari William Hoppe (josta sittemmin tuli intohimoinen kolmen vallin karan pelaaja) ja streitin (pool laji, jota kutsutaan myös nimellä 14.1) maailmanmestari Ralph Greenleaf pelasivat kovasti mainostetun, monipäiväisen ottelun 600 pisteeseen. Hoppe oli lopulta ottelun voittaja pistein 600–527.


title: Kara (biljardipeli)

text: Kolmen vallin kara on edelleen suosittua osissa Eurooppaa, Aasiaa ja Latinalaista Amerikkaa. Ylin lajin toimintaa säätelevä taho on Union Mondiale de Billard (UMB). Se on järjestänyt kolmen vallin karan mestaruuskisoja 1920-luvun lopulta lähtien. Kansainvälisen olympiakomitean tunnustama Maailman pool-biljardi yhdistys (World Pool-Billiard Association, WPA) tekee yhteistyötä UMB:n kanssa sääntöjen yhdenmukaistamistyössä.


title: Kara (biljardipeli)

text: Lisäksi on olemassa parikin erilaista keilapeliä, taito- tai taidekara ja neljällä pallolla pelattava versio.


title: Kara (biljardipeli)

text: Lajin suomenkielinen nimi on kara, joka lienee johdannainen englanninkielisestä nimestä "carom", tai ruotsinkielisestä nimestä "carambole". Näiden alkuperä on espanjassa ja portugalissa "carambola" ja ranskassa "carambole", joka alun perin tarkoitti pelin punaista palloa. Jotkut etymologit ovat epäilleet nimen juontavan juurensa Karambolahedelmästä, jonka nimi on väännös hedelmän Marathin kielisestä nimestä "karambal", mutta tämä saattaa hyvin olla vain Kansanetymologiaa, sillä hedelmä ei ole lainkaan pallon muotoinen, eikä suoria todisteita tällaiselle johdolle ole.


title: Kara (biljardipeli)

text: Englanninkielessä sana "carom" tarkoittaa pallon osumista toiseen palloon. Suomessa sanaa "kara" käytetään nimenomaan pisteen arvoisesta suorituksesta, jonka vastine englannissa on piste ("point") tai "count".


title: Pohjolan tytär

text: Pohjolan tyttäret eli Pohjolan neidot (tai Pohjan neidot, Pohjan tyttäret) ovat kalevalaisen runouden ihmeellisiä ja vaikeasti tavoitettavia neitoja, jotka oleskelevat Pohjolassa tai jopa taivaalla. Useimmiten nämä kerrotaan itsensä Pohjolan emännän Louhen tyttäriksi.


title: Pohjolan tytär

text: Pohjolan tyttäret ovat maankuuluja kauneudestaan ja lukeutuvat parhaimmistoon. Yleisessä kuvauksessa tytär istuu taivaalla kulta- ja hopealankoja kutoen. Neito on niin kirkas ja valkea, että vaatteen läpi näkyy hipiä, hipiän läpi liha, lihan läpi luu, ja luun läpi luuydin. Eräässä kuvauksessa luuytimen läpi näkyy vielä neidon väki eli taikavoima.


title: Pohjolan tytär

text: Tyttären taivaallista istuinpaikkaa, ”ilman vempelettä”, on pidetty sateenkaarena, vuorenhuippuna tai taivaankannen kattohirtenä. Kulta- ja hopealankoja on verrattu tiedon lankoihin tai ihmisten elämänlankoihin. Neidon läpinäkyvyyden ja taivaallisen olopaikan on katsottu korostavan yliluonnollisuutta. Neito ei siis ole tavallinen nainen. Hänellä on saattanut olla joissakin aikaisemmissa myyteissä jonkinlainen rooli maailmankaikkeuden tai ihmiskohtaloiden suunnittelijana tai ylläpitäjänä, joskin tämä rooli on ajan myötä vähentynyt.


title: Pohjolan tytär

text: Taruissa monet käyvät kosimassa ja vaatimassa tyttäriä puolisokseen. Pohjola ei kuitenkaan anna tyttäriään helposti. Pohjolaan päästäkseen on joskus ylitettävä esteitä ja voitettava hirviöitä. Pohjolan emäntä tapaa asettaa mahdottomalta vaikuttavia tehtäviä vaatimuksena tyttäriensä luovutukselle. Tehtävät ovat niin vaikeita, että tarkoitus on suorastaan estää naimakaupat tai tuhota kosija. Usein sankarit kuitenkin selviytyvät niistä. Vaikka tehtävä olisi suoritettu, emäntä voi pettää lupauksensa, ja asettaa lisää tehtäviä. Itse tyttäretkin tapaavat kieltäytyä, mutta joskus he myös antavat vihjeitä tehtävistä suoriutumiseen.


title: Pohjolan tytär

text: Kalevalassa Ilmarinen lopulta saa Pohjan tyttären vaimokseen. Naimakauppa on maksanut Sammon ja muita ihmetekoja. Vaimo kuolee myöhemmin loukattuaan perheen orjaa Kullervoa, joka vihoissaan nostaa karhut ja sudet hänen kimppuunsa. Louhi ei luovuta toista tytärtä tilalle eikä tytär itsekään halua, mutta Ilmarinen ryöstää hänet kuitenkin. Ryöstetty tyttö herjaa Ilmarista ja sekaantuu toiseen mieheen jo kotimatkalla, ja tästä pettynyt Ilmarinen muuttaa hänet lokiksi.


title: Virolaisen hallitus

text: Virolaisen hallitus oli Suomen tasavallan 49. hallitus. Se oli Keskustan, Kokoomuksen, RKP:n ja Suomen Kansanpuolueen muodostama porvarillinen enemmistöhallitus, joka toimi 623 hallituspäivää 12. syyskuuta 1964 – 27. toukokuuta 1966.


title: Virolaisen hallitus

text: Edeltänyt Lehdon hallitus toi vuodeksi 1965 laatimansa budjettiesityksen eduskuntaan syyskuun alussa 1964. Budjetin loppusumma oli ennätysmäinen, ja valtiontalouden tasapainottamiseksi esitykseen sisältyi poliittisesti epämiellyttäviä ratkaisuja, joista etenkin asutus- ja asuntolainojen korkojen nosto herätti huomiota. Seurauksena oli Suomen pitkäikäisimmäksi nousseen, lähes yhdeksän kuukautta istuneen virkamieshallituksen kaatuminen porvaripuolueiden päästyä neuvotteluissaan sopimukseen uudesta hallituksesta. Uudeksi pääministeriksi tuli Maalaisliiton puheenjohtajaksi kesäkuussa 1964 valittu maatalous- ja metsätieteiden tohtori Johannes Virolainen. Hallituksen ulkoministeriksi tuli pääministerinä vuosina 1962–1963 toiminut Ahti Karjalainen, joka oli saavuttanut vankan aseman presidentti Urho Kekkosen luottomiehenä.


title: Virolaisen hallitus

text: Johannes Virolaisen valinta Maalaisliiton johtoon merkitsi puolueelle suunnanmuutosta maatalousväestön luokkapuolueesta yleisvaltakunnalliseksi keskustapuolueeksi. Virolainen katsoi, että puolue ei voisi ikuisesti menestyä vain maaseutuväestön kannatuksen varassa, vaan sen olisi hakeuduttava kaupunkeihin ja muututtava pohjoismaisten sisarpuolueidensa tavoin nimeään myöten keskustapuolueeksi. Nimenmuutos toteutettiinkin kesällä 1965. Myöhemmin osoittautui, että ratkaisu oli asiallisesti oikea, sillä se osoitti uuden puheenjohtajan oivaltaneen liikkeelle lähteneen yhteiskunnallisen rakennemuutoksen luonteen ja suunnan. Maa- ja metsätalouden osuus elinkeinorakenteesta supistui 1960-luvun aikana 16 prosenttiyksikköä ja vuosikymmenen lopussa alkutuotannosta sai toimeentulonsa enää 20 prosenttia työikäisistä suomalaisista. Taktisesti nimenmuutos oli kuitenkin huonosti ajoitettu, sillä se järkytti puolueen konservatiivista kannattajakuntaa. Poliittiseen kenttään avautui markkinarako, jonka Maalaisliitosta vuonna 1959 eronnut Veikko Vennamo hyödynsi taitavasti muuttaessaan perustamansa ja johtamansa Suomen Pientalonpoikien Puolueen nimen Suomen Maaseudun Puolueeksi vuonna 1966.


title: Virolaisen hallitus

text: Virolaisen hallitus toteutti kaudellaan useita poliittisia uudistuksia, kuten liikevaihtoverolain, uuden kielilain, kehitysaluelainsäädännön sekä yliopistojen perustamisen Itä- ja Pohjois-Suomeen. Hallitus ajautui kuitenkin taloudellisiin ongelmiin ja joutui näin korottamaan muun muassa autojen ja bensiinin verotusta. Nämä toimet koettiin vasemmiston piirissä itsekkäänä etupolitiikkana. Tämä johti SDP:n ja Kansandemokraattien yhteistyön lisääntymiseen eduskunnassa, mikä pohjusti seuraavien eduskuntavaalien jälkeen muodostetun Paasion I hallituksen syntymistä.


title: Tina Turner

text: Tina Turner (alun perin Anna Mae Bullock, virallisesti Tina Turner-Bullock, s. 26. marraskuuta 1939, Nutbush, Tennessee) on yhdysvaltalaissyntyinen sveitsiläinen rocklaulaja. Turner tunnetaan voimakkaasta soul-äänestään ja energisistä lavaesiintymisistään. Turner on saanut kymmenen Grammy-palkintoa. Häntä on kutsuttu "Rock and rollin kuningattareksi".


title: Tina Turner

text: Turnerin levyjä on myyty noin 200 miljoonaa kappaletta. Guinnessin ennätysten kirjan mukaan Turner on myynyt enemmän konserttilippuja kuin kukaan toinen sooloartisti koko musiikin historiassa.


title: Tina Turner

text: Turner asuu Sveitsin Küsnachtissa Zürichinjärven rannalla, ja hänellä on ollut Sveitsin kansalaisuus vuodesta 2013 eikä hän ole enää Yhdysvaltain kansalainen.


title: Tina Turner

text: Tina Turner, silloin vielä Anna Mae Bullock, aloitti uransa Ike Turnerin kanssa, johon hän tutustui 1950-luvun lopulla. Nuori Tina kävi kuuntelemassa musiikkia klubilla, jossa Ike soitti yhtyeensä kanssa. Keikkojen lomassa Tina tutustui lähemmin Ikeen, joka teki kaikkensa hurmatakseen kauniin lukiolaistytön. Kun Ike sai selville, että Tina osaa laulaa, hän puhui Tinan perustamaan bändin kanssaan: näin syntyi duo Ike and Tina Turner. Työtoveruus syveni rakkaudeksi ja parille syntyi poika. Nuoren perheen elämä hymyili, ja pari keikkaili ahkerasti. Vähitellen Tina huomasi, että hänen miehessään on myös pimeämpi puoli ja että tämä halusi kontrolloida Tinaa. Vuonna 1960 Ike kosi. Tina ei uskaltanut kieltäytyä, koska hän pelkäsi liikaa. Kaksi päivää kosinnan jälkeen pari ajoi Meksikoon. Haaveilemiensa häiden sijaan Tina meni naimisiin koruttomassa vihkitilaisuudessa.


title: Tina Turner

text:
Kaksikko nousi 1960-luvulla kansainväliseen suosioon. Heidän tunnetuin hittinsä oli Phil Spectorin tuottama "River Deep, Mountain High". Muita hittejä olivat muun muassa "A Fool in Love", "Proud Mary" ja "Nutbush City Limits".
Tina ja Ike erosivat. Vuosikausia miehensä varjossa ollut Tina teki paluun vuonna 1984 albumilla "Private Dancer". Albumin teossa oli mukana muun muassa Mark Knopfler. Levyltä julkaistu single "What's Love Got to Do with It" teki Tinasta maailmantähden. "Minulla ei ollut helppoa urani alussa ja tiedän mitä huipulle pääseminen vaatii. Olen maksanut velkani itse ja päässyt oman elämäni näyttämölle. Kaikki mennyt on ollut sen arvoista", totesi Tina tuolloin.


title: Tina Turner

text: Turner on julkaissut soolourallaan kahdenkymmenen vuoden aikana useita menestyssinglejä, kuten vuoden 1989 "The Best". Tina Turner esiintyi myös The Whon rockoopperassa "Tommy" ja elokuvassa "Mad Max Beyond Thunderdome" (1985). Tina Turnerin elämästä on tehty myös musikaali. Turnerin elämästä tehtiin vuonna 1993 elokuva "What´s Love Got To Do With It", jossa Turneria esitti Angela Bassett.


title: Tina Turner

text: Turnerin yhteistyökumppaneita ovat muun muassa Rolling Stones, Tom Jones, Eric Clapton, Eros Ramazzotti, Bryan Adams ja Phil Collins.


title: Tina Turner

text: Turner jäi eläkkeelle vuonna 2004 mutta palasi kuitenkin julkisuuteen vähäksi aikaa kiertueelle nimeltä "Live in Concert", joka alkoi Kansasissa lokakuussa 2008 ja jatkui Eurooppaan keväällä 2009. Hän on eläkkeelle jäämisen jälkeen levyttänyt muutamia kappaleita ja tehnyt joitakin TV-esiintymisiä (muun muassa promootiokiertue kokoelma-albumille "All the Best" sekä vuoden 2008 Grammy Awards -esiintyminen). Se oli Turnerin ensimmäinen oikea kiertue kahdeksaan vuoteen. Kiertue ulottui myös Helsinkiin, jossa Turner esiintyi Hartwall Areenalla 23. ja 24. huhtikuuta 2009. Kiertue oli yksi vuoden 2009 myydyimmistä ja tuotti noin 90 miljoonaa euroa 90 konsertista. Euroopan-kiertue oli toiseksi tuottoisin 58 miljoonalla eurolla.


title: Tina Turner

text: Tina sanoi Live in concert -kiertueesta ""Tahdon nousta lavalle ja esiintyä, mutta jokapäiväinen aikataulujen kanssa eläminen on rankkaa työtä. Siksi olenkin sanonut, että teen mielellään mahdollisimman vähän promootiota tällä kiertueella. On myös nautinto jäädä eläkkeelle. Minä elän mukavaa elämää ja olen onnellinen.""


title: Tina Turner

text: Tina Turner kertoi lehdistölle Giorgio Armanin "Prive"-muotinäytöksessä Pariisissa, että ei ole pois suljettua, että hän tekisi vielä uuden maailmankiertueen. Ihmiset haluavat vielä nähdä häntä lavalla ja hän ei kielläkään, etteikö voisi pyytää "tyttöjä" takaisin ja tehdä jotain.


title: Tina Turner

text: Huhtikuussa 2014 uutisoitiin, että Tina Turner oli saanut aivohalvauksen, mutta oli kuitenkin toipumassa siitä. Halvauskohtauksen ajankohdasta tai paikasta ei Hamburger Morgenpostilla ollut tietoa, mutta lehden haastatteleman Albert B:n mukaan halvaus oli lievä. Private Dancer Tour on Tinan kolmas oma kiertue ja samalla ensimmäinen suuri kiertue. Kiertue auttoi Tinan Comebackissa, joka on musiikin historian parhaimpia comebackejä. Kaksi viimeistä Japanin konserttia Tina lopetti esittämällä Bruce Springsteenin "Dancin In The Dark".


title: Tina Turner

text: Konserttien määrä oli 60 Euroopassa, 104 Pohjois-Amerikassa, 10 Australiassa, 2 Japanissa, 176 yhteensä.


title: Tina Turner

text: Break Every Rule Tour rikkoi ennätyksiä 13 maassa. Se oli vuoden 1987–1988 vuoden suurin kiertue, ja katsojia oli yli 4 miljoonaa.


title: Tina Turner

text: Foreign Affair Tour on Tinan ensimmäinen stadionkiertue ja samalla ensimmäinen kiertue joka ulottui vain Eurooppaan. Kiertue sisälsi 121 konserttia.


title: Tina Turner

text: Whats' Love? Tour on Tinan kuudes kiertue, kiertue ulottui vain Amerikkaan ja muutamaan Euroopan konserttiin.


title: Tina Turner

text: Wildest Dreams Tour on Tinan seitsemäs kiertue. Kiertueeseen sisältyi 255 konserttia. Kiertue tuotti melkein 20 miljoonaa dollaria.


title: Tina Turner

text: Twenty Four Seven Tour kiertueen piti olla Tinan viimeinen, mutta hän palasi lavoille vuonna 2008.


title: Tina Turner

text: Tina!: 50th Anniversary Tour on Tinan viimeisin kiertue vuodelta 2008–2009. Tina sai inspiraation kiertueelle vuoden 2008 Grammy-gaalasta jossa esiintyi Beyoncen kanssa.


title: Tina Turner

text: Turnerilla ja saksofonisti Raymond Hillillä oli yhteinen poika, Craig Turner (1958–2018). Tina oli Craigin syntyessä vain 18-vuotias. Turnerin avioiduttua Iken kanssa Ike adoptoi Craigin. Craig teki itsemurhan vuonna 2018. Turnerin toinen poika Ronnie, jonka isä on Ike Turner, syntyi 27. lokakuuta 1960.


title: Tina Turner

text: Turner kertoi päättäneensä jättää Iken vuonna 1976, kun tämä pahoinpiteli Tinan lentokentällä. Suhdetta olivat rasittaneet alusta saakka alkoholi, huumeet ja uskottomuus. Ike raivostui Tinan avioerohakemuksesta ja yritti vaikeuttaa Tinan elämää kaikin tavoin. Hän väitti, että Tina olisi hänelle velkaa 500 000 dollaria sopimusrikkomusten vuoksi. Vaikka Tina eli paineen alla ja rahapulassa, hän tunsi ensimmäistä kertaa elämässään olevansa vapaa ja ilman Iken kontrollointia.


title: Tina Turner

text:
Tina jättäytyi musiikkibisneksestä muutamaksi vuodeksi. Myöhemmin hän kertoi tarvinneensa tauon, jotta paluu olisi mahdollista. Eroprosessissa Tinaa auttoi buddhalainen mietiskely. Turner oli alun perin baptisti, mutta kääntyi myöhemmin buddhalaisuuteen.
Turner aloitti vuonna 1986 seurustelun Erwin Bachin kanssa, ja he avioituivat vuonna 2013. Bach on 17 vuotta nuorempi kuin Turner. Ike Turner kuoli 12. joulukuuta 2007 kokaiinin yliannostukseen. Tinan edustaja julkisti Tinan lausunnon, jossa tämä totesi olevansa tietoinen Ike Turnerin poismenosta: "Tina ei ole ollut tekemisissä Ike Turnerin kanssa 35 vuoteen. Muita lausuntoja ei tulla antamaan", tiedotteessa todettiin lyhyesti.


title: Tina Turner

text: Turner on voittanut kymmenen Grammy-palkintoa, ja "Rolling Stone" -lehti on nimennyt Tinan kaikkien aikojen parhaimpien laulajien joukkoon. Tina on listattu 25 parhaan tanssijan joukkoon, hän on myynyt enemmän konserttilippuja kuin kukaan toinen artisti maailmassa, ja hänet on nimetty Oprah Winfreyn 25 legendaarisimman naisen joukkoon.